Malikayin ke pati Curruption Record Breaking in Bihar Bhojpuri - Bhojpuri में पढ़ें मलिकाइन के पाती- बिहार में करपशन के टूट रहल बा रेकाड – News18 हिंदी\nबिहार में भरस्ट अफसर-करमचारी के खिलाफ निगरानी महकमा दनादन धर-पकड़ शुरू कइले बा. जवने जगहा निगरानी के हाथ परता, पाकल घाव के मवाद अइसन घूस आ नाजायज कमाई मवाद फच से बाहर बहे लागता. टटका ममिला नालंदा यूनिवरसिटी के कुलपति के आइल बा. बुझाता जे बिहार रामजी के खेत हो गइल बा, जवना के चरे खातिर रामजी के बनावल चिरई चरिओर फुरफुरा तारी सन.\nLast Updated : November 26, 2021, 22:27 IST\nBhojpuri के भगीरथ: पाण्डेय कपिल जिनिगी के जीयल हऽ बड़की लड़ाई\nमकरसंक्रांति विशेष- लालना रे खिचड़ी चढ़ाइ देव रिझाइ हो, दुसह दुखवा टारहु हों\nBhojpuri: मकर संक्रांति के नहान बाद काला तिल अउर गुड़ क काहें कयल जाला दान?\nपांव लागीं मलिकार ! का जाने रउरा सुनले बानी कि ना, बाकिर हमरा अबहीं ले इयाद बा. फखरदीनपुर वाला फूफा जब अपना इहां आईं त एगो कहाउत बात-बात में कहीं- रामजी के चिरई रामजी के खेत, चर ल चिरई भर भर पेट. बिहार में भरस्ट अफसर-करमचारी के खिलाफ निगरानी महकमा थोर दिन से दनादन धर-पकड़ शुरू कइले बा. जवने जगहा निगरानी के हाथ परता, पाकल घाव के मवाद अइसन घूस आ नाजायज कमाई फच से बाहर बहे लागता. टटका ममिला नालंदा यूनिवरसिटी के कुलपति के आइल बा. बुझाता जे बिहार रामजी के खेत हो गइल बा, जवना के चरे खातिर रामजी के बनावल चिरई चरिओर फुरफुरा तारी सन. फूफा जी के बतिया एही पर हमरा इयाद परल हा.\nएह घरी बिहार के हाल इहे हो गइल बा. जेने हाथ डालीं, ओनहीं घूस के पइसा आ चोरी से कमाइल धन धरात-पकड़ात बा. सिपाही-दरोगा होखस भा सीओ-बीडीओ, बुझाता जे सभे घूसे कमाये में लागल बा. सबसे बड़ अजरज एह बात के बा मलिकार कि अबकी विदिया माई के बड़का मंदिर में बइठल एगो सबसे बड़वर आदमी घूसखोरी-बेईमानी के कमाई से घर भरे में धराइल बाड़े. पांड़े बाबा परसों दिनवां बतावत रहुवीं कि नालंदा यूनिवरसिटी के भीसी के घरे निगरानी महकमा के स्पेशल टीम जब छापा मरलस त जवने आलमारी खोलल जाव, ओइमें से भरभरा के नोटे-गहना गिरे. नोट गीने वाली मशीन आइल त कई घंटा ले नोट के गिनती भइल. मोटामोटी दू करोड़ रुपिया नगदी मिलल आ एतना गहना मिलल, जवना के हिसाब अबहीं ले लगावल जाता. सुने में आइल कि भीसी साहेब तीस करोड़ रुपिया के खाली कापी कीनले बाड़े. कापी खाली कागजे में किनाइल बा. कापी जेकरा इहां से किनाइल बा, उहो उनकर नजदीकिये के आदमी बतावल जाता.\nपांड़े बाबा बतावत रहुवीं कि घुसखोर एतना हो गइल बाड़े सन कि जवने के घरे निगरानी महकमा छापा मारत बा, त करोड़ से नीचे संपत मिलते नइखे. बिहार में बालू आ दारू के खेल अइसन बा कि एकरा से जुड़ल अफसर, किरानी, पुलिस सब लाल हो गइल बाड़े सन. एकरा पहिले कई गो बालू के धंधा में लागल पुलिस आ परसासन के लोग धरा चुकल बा. एतने ले ना मलिकार, पांड़े बाबा त इहो बतावत रहुवीं कि सात जने अइसन नेता बाड़े, जे कबो एमपी रहे आ अब एमएलए बा, एही तरे जे एमएलए रहे, ऊ अबे एमपी बा, ऊ लोग एक जगहा से तनखाह लेता त दोसरका जगहा से पेंशन उठावत बा. एही घरी ई भंडा फूटल हा. का जाने ओकरा बाद का भइल, पांड़े बाबा के मालूम नइखे. एही पर हमरा फूफा के कहउतवा इयाद परल हा मलिकार कि रामजी के चिरई, रामजी के खेत, चर ल चिरई भर-भर पेट.\nसरकार डाल-डाल, घुसहा पात-पात\nपांड़े बाबा बतावत रहुवीं कि सरकार जेतने कोसिस करतिया, घुसखोरवा ओतने पैदा भइल जा तारे सन. हाले में कवनो सीओ का घरे निगरानी के छापा परल रहे. ऊ कवनो अइसन इलाका में थोर दिन रहे, जहां बालू के धंधा से खूब कमइले बा. निगरानी विभाग एही साल में अबहीं ले डेढ़ दर्जन अफसर लोग पर आमद से अधिका संपत मिलला पर एक्शन लेले बा. एइमें आइपीएस, बिहार प्रसासनिक सेवा (बिप्रसे), डीएसपी, इंजीनियर समेत कई किसिम के अफसर शामिल बाड़े. अकेले निगरानी ब्यूरो नौ अफसर लोग कीहां छापा मरलस. कवनो ईओयू (आर्थिक अपराध इकाई) बा, ऊ सात अफसरन पर एक्शन लिहले बा. ई सब अफसर बालू के कमइले रहले हां सन. पांड़े बाता बतावत रहुवीं कि अबे निगरानी आ ईओयू के नजर करीब एक दर्जन अफसर लोग पर बा. निगरानी ब्यूरो 2016 में 21 अफसर के खिलाफ आमद से अधिका संपत रखला के केस कइले रहे. साल 2010 से 2021 के बीच अइसन लोग पर एक्शन देखल जाव त 2015 और 2016 के छोड़ के 2021 में सबसे बेसी केस भइल बा. सड़क बनावे वाला विभाग के इंजीयर रविंद्र कुमार के घर से करीब डेढ़ करोड़ कैश मिलल रहे. एही विभाग के एगो अउरी इंजीयर के. कुमार के घर से 15 लाख कैश के अलावा करोड़न के संपत्ति मिलल रहे. कवनो डीटीओ रजनीश लाल बाड़े, उनका जरी भी 51 लाख से बेसी के नगदी आ 60 लाख से बेसी के गहना मिलल रहे. ई त कुछ नमूना ह लोग, अउरियो लोग कीहां जब निगरानी के छापा परल त केहू कीहां से करोड़ से नीचे के संपत ना मिलल.\nभीसी साहेब त रेकाड तूर दिहले\nजवना भीसी साहेब के बारे में पांड़े बाबा बतावत रहुवीं कि उनकर कुकरम सुन के त बुझात रहुवे कि ऊ त खांटी कुलबोरने बाड़े. उनकर नांव माई-बाप इहे सोच के राजिंदर परसाद रखले होई कि राजिंदर बाबू देस के पहिलका परसीडेंट रहले. आजादी के लड़ाई में शामिल रहले. सुने में आवता कि अपना लोग के कंपनी से तीस करोड़ के कापी तीन साल में भीसी साहेब कीनले. एतना के कवनो जरूरते ना रहे. एकर खबर विशेष निगरानी इकाई के लाग गइल रहे. एही से पहिले उनका पर केस कइलस आ ओकरा बाद उनकर जेतना ठेकाना रहे, उहां छापा मरलस. उनका गोरखपुर वाला घर के आलमारी जब खोलइली सन त झर झर नोट आ गहना गिरे लागल. नोट दू करोड़ रहे. गहना बेहिसाब रहे. एतने ले ना, ऊ फरेब के फाइलो ओही जा रखले रहले. इहो मालूम भइल कि 86 गो गाड के तनखाह उठेला आ काम करेले सन 47 गो. ओकनी के तनखाह जेतना कागज में देखावल गइल बा, ओकरा से कमे ओकनी के मिलेला.\nपुरनका मुखिया मुंहे के भरे गिरल बा लोग\nसरकारी पइसा लूटे खसोटे में त बिहार के मुखियवो कम नइखन सन. ओकनी के त अति क दिहले रहले हां सन. नल-जल जोजना के पइसा त अइसन पचवले बाड़े सन कि अपना बाईस टोला के दू पंचायत में आज ले एक बून पानी ना आइल. इहे हाल मोटामोटी सगरी बिहार के पांड़े बाबा बतावत रहुवीं. पैखाना बनावे के पइसा ले एकनी का खा-पचा गइले सन. घटिया सामान कीनल आ करोना के टाइम में एकनी जेतना पइसा मिलल, सगरी पचा गइले सन. लोग एकनी से एतना उबिया गइल रहल हा कि अबकी सैकड़ा अस्सी मुखिया लोग के हरा दिहल. जानतानी मलिकार, अबकी मुखियई के इलेक्शन में दारू, साड़ी, पइसा खूब बंटले हां सन. पांड़े बाबा कहत रहुवीं कि मुखियई के अइसन चुनाव अबले उहां के ना देखले रहनी हां. एगो पंचायत में लाखन रुपिया खरच भइल बा. जवन हारल बाड़े सन, ओकनी के टाइम में मिलल पइसा के हिसाब होखे आ काम के जांच करा दिहल जाव त सगरी जेल में जांत पिसिहें सन.\nपांड़े बाबा कहत रहुवीं कि अबकी बेर पंचाइत चुनाव में लोग के मिजाज जइसन रहल हा, ओइसने एमएलए-एमपी के वोट में भी रह जाव त केतने लोग के होस ठेकाने लाग जाई. वोट के बेरा दुआरी-दुआरी रिरियात-घिघियात फिरे ला लोग आ जीतला के बाद केतने जने त पांच साल बाद भादो के बेंग नीयर उपराला. बाकिर लोगवो अब ओइसन रह कहां गइल बा. जे जेतने लुटावे ला, ओनहीं बहे लागेला लोग. एगो कवनो के बारे में पांड़े बाबा बतावत रहुंवी कि दारू बेचे में ऊ जेल गइल रहा आ ओही जा से चुनाव लड़ के जीत गइल बा. ऊ मुजफ्फरपुर जिला के मोतीपुर बलौक के ह. ओकर नांव खबर कागज में निकलल रहल हा. ऊ पंचायत समिति के पद पर खड़ा रहल हा आ जीत गइल बा. अब रउरे बताईं मलिकार कि नीतीश जी दारूबंदी खातिर कहले बाड़े कि मुखिया आ वाड में जेतना लोग जीतल बा, उहे बतावे कि कहां दारू बिकाता आ के बेचत बा. ई कइसे होई, जब दारू बेचे वाला मुखिया, सरपंच आ वाड के मेंबर चुनइहें सन.\nचीन से फेरू लड़ाई होई का ?\nए मलिकार, सुने में आवता कि चीन चारि ओर से अपना देस के घेरे में लागल बा. अरुनाचल परदेस में हमनी के सीमा में कई गो इमारत खड़ा क लिहले बा. नैपाल में भीतर ले घुस गइल बा. भूटान में भी ढूकल बा. तनातनी बढ़ल जाता. हमार माई चीन के संगे बासठ के लड़ाई के बारे बतावे ले. ऊ इयाद क के बड़ा डर लागता. एके गो बात से ढाढ़स मिलता कि ओह घरी हमनी कीहां सुइयो ना बनत रहे. अब त अइसन अइसन हथियार के जिकिर पांड़े बाबा करत रहुवीं कि सुन के सीना चाकर हो गउवे.\nआपन खेयाल राखेब. ठंडा बढ़ल जाता. असों धान के मनी पर साल नियर ना होई. अखिरिया में बरखा आ तूफान पाकल धान के पटवा दिहलस. बेसी खराब हो गइल बा. खेत में अबहियो पानी बा. उपरवार त कटा गइल बा, बाकिर चंवर में पानी में ढूक के लोग काटत बा. रबी के बोआई भी असों टाइम पर ना हो पाई.


Birthday of Bhojpuri singer and Delhi MP Manoj Tiwari read unheard stories of his life Bhojpuri में जन्मदिन विशेष: मनोज तिवारी के जिनिगी गोल्डन टच वाला रहल बा... – News18 Hindi\nBhojpuri में जन्मदिन विशेष: मनोज तिवारी के जिनिगी गोल्डन टच वाला रहल बा...\nमनोज तिवारी (Manoj Tiwari Mridul) बचपन में ही पिता के साया से वंचित हो गइलें. उनका बालमन पर एकर काफी गहरा असर भइल आ उ भीतरे भीतर अकेले हो गइलें. अपना अकेलापन से लड़े खातिर उनकर झुकाव संगीत के प्रति बढ़ गइल. उ खुद से बांसुरी बजावे के सीखलें आ जब सीख लेलें.\nLast Updated : February 01, 2021, 16:12 IST\nएगो राजा के गोल्डन टच के वरदान मिलल कि उ कुछुओ छुइहें त उ सोना हो जाई. ओइसही मनोज तिवारी के जिनगी रहल बा. अगर मनोज तिवारी के जिनगी के सफर देखल जाव त उहो गोल्डन टच वाला रहल बा. कैमूर (बिहार) के भभुआ के अतरवलिया गांव में 1 फरवरी 1971 में पैदा भइल मनोज तिवारी चार भाई में तीसरा नम्बर के हवें. किशोरावस्था में ही उनका पिता के देहावसान हो गइल जे शास्त्रीय संगीत के गायक रहलें. मनोज तिवारी बचपन में ही पिता के साया से वंचित हो गइलें. उनका बालमन पर एकर काफी गहरा असर भइल आ उ भीतरे भीतर अकेले हो गइलें.\nअपना अकेलापन से लड़े खातिर उनकर झुकाव संगीत के प्रति बढ़ गइल. उ खुद से बांसुरी बजावे के सीखलें आ जब सीख लेलें त जवन पहिला गीत उनका बांसुरी से फुटल, उ रहे मोहम्मद रफी के जीवन-दर्शन करावे वाला गीत ‘जल्दी जल्दी चल रे कंहरा….सूरज डूबे रे नदिया’. संगीत में बी.पी. एड. अउरी एम.पी. एड. कइला के बाद मनोज तिवारी गायकी खातिर कोशिश करे लगलें. उ दिल्ली टी-सीरिज के ऑफिस पर लगातार चार साल चक्कर कटलें बाकिर कुछ ना भेंटाइल. एक बार वैष्णो देवी से लवटत समय फेर दिल्ली में टी-सीरिज ऑफिस में गइलें. ओहिजा के अधिकारी इनके पहचान गइल रहलें. मनोज उनसे कहलें कि हम एगो नया कैसेट लेके आइल बानी- मैया के गीत के. गुलशन कुमार तब बरामदा में खड़ा रहलें. मनोज जाके पांव छुवलें आ आपन नाम बतवलें. गुलशन कुमार उनका एल्बम के पहिला गाना ‘निमिया के डाढ़’ सुनत मन्त्र मुग्ध हो गइलें.\nएह तरे टी-सीरिज से 1996 में रिलीज भइल उनकर पहिला एल्बम. फेर त मनोज तिवारी पीछे मुड़के ना देखलें. मनोज तिवारी के संगीत के लेके अलग सोच उनके सफलता के चोटी पर पहुंचा देहलस. उ परम्परागत भोजपुरी संगीत के लीक से हट के आधुनिकीकरण के तरफ कदम बढ़वलें आ एक से बढ़ के एक युथ के पसंद आवे वाला, बोलबाजी आ टोन मारे वाला मनोरंजक गीत गवलें, जइसे कि ‘बगल वाली जान मारेली’, ‘चट देनी मार देलें रिन्किया के पापा’ अउरी कुछ सामाजिक विद्रूपता पर गीत ‘जइसे जातिवाद के जहर फइलल’, ‘पूरब के बेटा’, ‘नौकरी ना मिलल’, ‘एमे में लेके एडमिशन, कम्पटीशन देता’ आदि गीत गाके संगीत के बाजार में आपन जगह बना लेहलन. उनका एल्बम के चलते भोजपुरी संगीत उद्योग कमाऊं बन गइल.\nगायक मनोज, नायक बन गइलें –\nमनोज तिवारी 2003 के फिलिम ‘कन्यादान’ खातिर ‘हीरो होंडा खोजsतिया’ गीत गवलें आ कैमियो रोल भी कइलें. उनका लगे निर्माता सुधाकर पाण्डेय एगो फिलिम में काम करे के ऑफर लेके अइलें. मनोज के उ ऑफर पसंद आइल लेकिन तब उनका एह बात के तनिको अंदाजा ना रहे कि ई फिलिमिया उनका के मशहूर गायक से भोजपुरी सिनेमा के सुपरस्टार बना दी. उनके एह डेब्यू फिलिम के नाम रहे ‘ससुरा बड़ा पइसावाला’. ई फिल्म मृतप्राय भोजपुरी सिनेमा उद्योग के जिया देहलस. उनकर फिलिम महज 29 लाख के लागत में बनल आ लगभग 34 करोड़ के कमाई कइलस. ई 11 गो शहर में 50 सप्ताह तक सिनेमाघर से उतरबे ना कइल. एह फिलिम के बाद भोजपुरी सिनेमा के एगो बड़ दर्शक-समूह बन गइल आ भोजपुरी फिल्मन के बाढ़ आ गइल. हालांकि भोजपुरी सिनेमा के कई गो दौर रहल बा, 60 साल के दरमियान उ कई बार खड़ा भइल आ कई बार मृतप्राय भइल. लेकिन मनोज तिवारी के फिलिम के बाद जवन इंडस्ट्री खड़ा भइल उ अभिले चल रहल बा. हालांकि आलोचना आ विवाद एकर दोसर पक्ष बा.\nपहिला फिलिम के बाद मनोज तिवारी के झोरी में केतना बड़ा-बड़ा प्रोड्यूसर के फिलिम गिरल आ उ कहां से कहां पहुंच गइलें. मनोज तिवारी 2010 में कलर्स के हिट शो बिग बॉस में गइलें, जहां उनका बारे में खूब चर्चा भइल. हालांकि ओह शो में डॉली बिंद्रा से खूब विवाद भइल रहे.\nउनकर उल्लेखनीय फिलिम बा- ससुरा बड़ा पइसावाला, दरोगा बाबू आई लव यू, दामाद जी, रणभूमि, गंगा, गंगा जमुना सरस्वती, धरती कहे पुकार के, भोजपुरिया डॉन, ठेला नंबर 501, देवा, धरतीपुत्र, भोले शंकर, देहाती बाबू, देवरा भइल दिवाना, ए भउजी के सिस्टर आदि.\nमनोज, क्रिकेटर मनोज तिवारी भी रहल बाड़ें\nमनोज तिवारी अपना स्टूडेंट लाइफ में क्रिकेट के भी खिलाड़ी रहल बाड़े आ उ बनारस हिन्दू विश्वविद्यालय का ओर से खेललहूं बाड़न. हिन्दुस्तान के फिलिम स्टार्स के क्रिकेट सीसीएल (सेलीब्रिटी क्रिकेट लीग) में भोजपुरी सिनेमा के टीम भोजपुरिया दबंग के कैप्टन भी रहल बाड़न मनोज तिवारी. मनोज तिवारी सीसीएल के टॉप प्रदर्शन करे वाला खिलाड़ी हवें. महेंद्र सिंह धोनी से भी उनकर शुरू से दोस्ती रहल बा. कहे के माने बा कि उ जवना क्षेत्र में गइलें उहें झण्डा गाड़ देलें.\nस्टार मनोज तिवारी राजनीति के भी स्टार बनलें –\nभोजपुरी फिलिमन के राजनीति से नाता पहिला बार मनोज तिवारी जोड़ले. हालाँकि विनय बिहारी त जोड़िये देले रहलें लेकिन अब बात एमएलए से एमपी के ओर बढ़ गइल रहे. साल 2009 में मनोज समाजवादी पार्टी के ओर से गोरखपुर सीट पर योगी आदित्यनाथ के खिलाफ लड़लें अउर योगी से हार के 83,059 वोट के साथे तीसरा स्थान पर रहलें. फेर साल 2014 में भाजपा के ओर से उत्तर-पूर्वी दिल्ली से उम्मीदवार बनले. मोदी लहर अउर ओह क्षेत्र में पूरबियन के बहुलता के कारण जीत गइलें. मनोज तिवारी साल 2015 में बिहार विधानसभा चुनाव में भाजपा के स्टार-प्रचारक रहलें. आपन प्रभावशाली व्यक्तित्व के बदौलत उ जल्दिये दिल्ली भाजपा के अध्यक्ष भी बन गइलें.\nमनोज तिवारी साल 2019 में उत्तर-पूर्वी दिल्ली से दुबारा चुनाव लड़लें. उनका सामने कांग्रेस के शीला दीक्षित अउर आप से दिलीप पाण्डेय खड़ा रहलें. दिलीप पाण्डेय भी भोजपुरी भाषी हवन. उनका के भी आप भाजपा के समीकरण के अनुकरण करत पुरबिया लोगन के बहुलता वाला क्षेत्र में भोजपुरिया वोटर के लुभावे खातिर उतरलस. जबकि मनोज तिवारी दुबारा भी आपन एह किला पर फतह पा लिहलें. मनोज तिवारी 7,87,799 वोट पाके जीत हासिल कइले, जबकि दिल्ली के मुख्यमंत्री रहल शीला दीक्षित 4,21,697 वोट के साथे दुसरा नम्बर पर रहली.\nमनोज तिवारी ए बेरा सक्रिय राजनीति में बाड़ें आ भाजपा के प्रमुख चेहरा में से एक. विवाद से उनकर चोली दामन के साथ रहल बा. सिनेमा आ गायिकी के लेके उ हमेशा सवालिया निशान पर रहल बाड़न बाकिर जवन गोल्डन टच के बात भइल रहल ह, उ उनका साथे बा. उ जहां गइलें उहाँ सोना सोना हो गइल बाकिर एकर उनका कीमत भी चुकावे के पड़ल. बहुत पीड़ा झेले के पड़ल. पिछला साले मनोज तिवारी आपन दोसर शादी कइलें हं गायिका सुरभि तिवारी से आ हाले में 30 दिसंबर 2020 के उनका एगो बेटी भइल ह – शानविका.\nजन्मदिन पर मनोज तिवारी के समहर उज्जवल भविष्य खातिर शुभकामना.\n( लेखक मनोज भावुक भोजपुरी सिनेमा के वरिष्ठ स्तंभकार हैं. )\nBhojpuri Bhojpuri News manoj tiwari Manoj Tiwari BJP UP झारखंड पटना बिहार रांची वाराणसी


गुदगुदी में लोर – Anjoria\nमार्च 30, 2021 आशारानी लाल, कहानी, गुदगुदी में लार, भोजपुरी, मोबाइल\nअबहिंए सोझा एतना न परछाई रेंगत रहीसन कि ना बुझाय कि कवना के ढेर निहारीं आ कवना के कम। मन अउँजिया गइल रहे। देखलीं कि कुल परछाइँयन बिचे तऽ हमहीं खड़ा बानीं, ई कुल तऽ अपने बाड़ीसऽ, साथे-साथे ओमें जे लोगवो लउकता- ऊहो अपने बा। लगलीं निहारे। असल में बात ई रहे कि हम अकेलहीं बइठल रहीं।\nअकेलहूँ बइठे के एगो बेरा होला। ई बेरा कब होई आ कब एकर सामना करे के परी- एके केहू जानेला ना। हम तऽ अपना भर जिनगी ई बात सोचलहूँ ना रहीं, बाकी जब कपारे पर गइल, तब का करीं? हमार बाबूजी हमार बियाह भरल-पूरल घर में कइले रहन। ओह घरी हमरा घर में खम-खम लोग भरल रहत रहे। हमरा दूगो ससुर आ दूगो सास रही। हम दूनो ससुर के बड़का आ छोटका बाबूजी कहत रहीं, ओसहीं सासो लोगिन के बड़की आ छोटकी अम्माँ कहल करीं। बहुत दिन ले हमरा ना बुझाइल कि एह बड़का-बड़की आ छोटका-छोटकी में, के हमार अपन सास-ससुर बा। हमरा ई बात केहू से पुछहूँ के धिधिरिक ना परत रहे, हँ मने-मने चिन्हे परिचे के सोचत रहत रहीं। एह सोचला-बिचरला में केतना दिन-रात बीत गइल, ना बुझाइल, काहे कि सूरज बाबा क उगल आ बूड़ल देखे के तऽ कबो हमके मोके ना भेंटात रहे।\nसूरज आ चाँन त ओह घरवा के लोगवे रहे। कहते बानी कि ओह घर में बहुते लोग रहे। बियाह का पहिलीं सुनले रहीं कि हमार दुलहा छव भाई आ चार बहिन रहन। ओहू में ऊ सबसे बड़ भाई रहन। घर क बड़की पतोह बनला से सबकर अरमान हमरे पर टीकल रहत रहे। घर में दिन-रात देवर-ननद लोग भरल रहत रहे, तब हम कब सूरज आ चान का ओरी ताकीं। हमार मनवा तऽ ओही लोगिन क देख-देखके कपसल रहत रहे। केहू क सोझा तऽ हम खटिया-मचिया पर बइठते ना रहीं, कबो बइठे के मोको भेंटाय तब भड़ से केवाड़ी भुड़के आ घर में केहू न केहू हाजिर हो जात रहे- ई बात कहते-कहते कि अरे! हमार भउजी अकेले बइठल बाड़ी का? ऊ तऽ उदासिए गइल होइहन, चाहे अपना नइहर क अँगना में पहुँच गइल होइहन, तबे नऽ कहे लोग कि- का-ए-भउजी तोहके के पकड़ले रहल हऽ – कि कूदके खटिया पर से नीचे बइठ गइलू हऽ। तोहार भइया लोग तोहके दबोचले ना-नऽ रहल हऽ? का- करीं, हमरा त ई कुल बात ओह घड़ी बुझाते ना रहे।\nऊ घर हमार ससुरा रहे, एहिसे उहाँ क छोटो लइका-लइकी हमसे ओहदा में बड़े रहे। छोटो से अदब-लिहाज आ इज्जत से बतियावल हमार फर्ज बनत रहे। हम ओह घर क पतोह रहीं चाहें दुलहिन-बलहिन बनल रहीं तब हमके चाँहीं कि भुंइयाँ चटाई चाहे बोरा बिछा के बइठीं। कवनो देवर ननद से ऊपर हमके बइठे के ना चाँहीं। मने-मने एह बात के ठेस हमके बहुत चोट पहुँचावत रहत रहे, बाकी देवर लोग कुछु-कुछु कहिके हँसावत रहत रहे तब मन क घाव छू मंतर हो जात रहे। हमहूँ ओह लोगिन क बाते में सब खुनुस भुला जात रहीं।\nएक सबेरे से सास-ननद क आवाजाही शुरू हो जात रहे, रोज सबेरे भोर होते होते, जब चुहचुहियवा बोलेले, ओही घड़ी हमके अपना देंह क काम से फुरसत पावे के परत रहे। सब लोगवे कहत रहे कि दुलहिन क उठल, हाथ-मुँह धोवल, नहाइल-धोवल केहू के देखे के ना चाँहीं। हमहूँ इहे करत रहीं। डर लागत रहत रहे कि ननद लोग के घर में घुसे के बेरा हो जाई। अवते लागी लोग हाथ चमका के आ थपरी बजाके हमके चिकोटी काटे; साथहीं तरह-तरह क बोलो बोली- कि राते का भइल रहे ए- भउजी? हमार त मन करे कि एह लोग\nके लगाईं- दू चपत, बाकी हमार खीस जुरते गायबो हो जात रहे ।\nकबो-कबो हम इहे सोचीं कि बाबूजी कहले रहन कि हम ओह घर क बड़ पतोह बन के जाइब तब बहुते मान-मर्यादा आ इज्जत पाइब। बाकी इहाँ तऽ हमहीं सबसे छोट बनल रहीं। असल में बाबूजी त दुअरा पर रहत रहन, घर का भितरी का होला- ऊ जनते ना रहन। हम केतनो पढ़ल लिखल रहीं त का, एह घड़ी आ ओह लोगन क बिचे हमार कुल पढ़ाई-लिखई क गिआन ओसहीं भुला गइल रहे- जइसे ऊधव क गिआन गोपिन लोग का सोझा। कहे के ई बा कि ओह घर में सब एक दूसरा क भाई-बहिन, माई-बाप, चाचा-चाची चाहे बेटा-बेटी क एगो गुटे रहे। ई गुट सियारन क बोली जब न तब बोलल करत रहे। जइसे एगो सियार हुँआ-हुआँ करेला तब कुल्ही एके साथे हुँआ-हुआँ करे\nलागेलन सन। असहीं घर में पतोहन क कवनो बेजाँय चाहे बोली-चाली पर भर घरवे चिल्लाए जागत रहे। पतोह क कइसे रहे के चाँहीं, केकरा से बोले-बतियावे के चाँहीं, कबो नइहर क बखान ना करे के चाँहीं एह कुल नियम-कानून क जानकार पूरा घरवे रहे, एहिसे सब एकही बोली एक्के साथे बोले लागे। ई कुल ओह घर क रहन-चाल देखके हमहीं नाहीं गाँव जवार क सब पतोह लोग चुपा गइल। मेहरारून क इहे चुप्पी ओह लोग के देबी बना देलस- ए बाबूजी।\nबाबूजी देबी क पदवी पाके मेहरारू लोग खुश भइल कि ना- ई बात तऽ केहू पुछबे ना कइल। तब अब रउरा सुनी कि राउर दीहल गुलजार घर में कइगो पतोहन के अइला से खूबे लोग बढ़ गइल। हम ओह घर क खाली बड़की पतोहे ना हीं, हमरो बेटा-बेटी, पतोह-दामाद, नाती-नतकुर, पोता-पोती बहुते लोग आइल आ ऊ घर अब बवरी लोगिन से खमच गइल रहे। ओह घर में ए- बाबूजी हम बहुते खुश रहीं, दिन-रात सबका बीचे चहचहातो रहीं, बाकी भइल का कि राउर एह दुलारी धिया चाहे भगमनिया बेटी क भगिए एक बेरिए उलट-पटल गइल। ऊ लोगिन क बीचे रहियो के अकेल हो गइलीं आ उदास रहे लगलीं।\nबाबूजी भरल घर क लोगवा तऽ अबो रउरा बेटी के खूबे पूछेला, बोलेला, बतियावेला, बाकी सोझा केहू लउकेला ना। ऊ लोग रउरा बेटी के हँसइबो करेला, कबो-कबो चिकोटियो काटेला तबो कवनो मनई-मानुष सोझा रहिके ई कुल ना करेला। रउरा पूछब कि तब ई कुल कइसे होला- तऽ सुनी! एगो छोटहन करिया मशीन जेके लोग मोबाइल कहेला- उहे लोग हमरा हथवा में धरा देले बा आ कहले बा कि ई जब इ मोबाइल घनघनाई तब हम एकर एगो बटन दबाके अपना कान में सटा लिहल करब। हमके ओह लोगिन\nक कुल बात ओहि में सुना जाई। सब बतिया सुनियो के हमार मन ओह लोगिन के देखे खातिर ओसहीं तरसत रहि जात रहे, जइसे-जाड़ा-पाला क दिन में दुअरा पर पसरल घाम सुन के ओके लोढ़े खातिर भितरी घर में बइठल पतोहन के। सबकर बोली- बात आ बिचार तऽ कबो-कबो ओह मशीन से सुनाइए जाला, बाकी ए बाबूजी- ऊहाँ हमके कवनो मनई-मानुष ना लउकेला। ऊ घर जेके एक बेरी मनसाइन घर कहल जात रहे, ओइजा बात-बात में हँसी-ठहाका गूँजत रहत रहे- अब ओइसन घर तऽ लउकबे ना करे। ई मनवा लोगिन से भरल-पूरल घर में रहियो के सबसे बोले बतियावे खातिर छटपटाते रहि जाता, ओसहीं जइसे पानी से बहरा आके मछरी छटपटाले।\nसाँच पूछीं तऽ ए बाबूजी! अब हम रउवा के गुहार लगा के ई कहल चाहतानी कि राउर सउँपल लोगिन से भरल घर में हम अकेल भऽ गइल बानीं, जबकि घर भर क सब लोगवा हमार अपने बा। एही घड़ी राउर सोच कि दू-गो ससुर आ दूगो सास अवरी दसगो भाई-बहिन क बिचे हमरा के रउवा भेंजले रहीं- कुल पुरान बात भऽ गइल बा। अब ई घर लोगिन क नया गिआन से भर गइल बा। घर बाहर सब जगह एह मोबाइल क हवा एतना तेज बह रहल बा कि ऊ अब लूहे बनके नइखे रह गइल, ऊ आन्ही-तूफान क रूप ध्यार लेले बा। जेकरा लगे मोबाइल बा ऊ केहू दूसरा का ओरी तकते नइखे। हरदम ओही में ताकत-झाँकत रहऽता। एगो कवि गागर में सागर क बात कहले रहन, बाकी इ नन्ही चुकी मोबाइल जइसन सीसी में तऽ पूरा दुनिया-जहाने भर गइल बा। बाबूजी! एहिसे छोट-बड़ सब एके अपना हाथे में लेले रहता। इहे कहे के परऽता कि- ”पास रहिके भी हैं कितनी दूरियाँ, हाय रे इंसान की मजबूरियाँ।“ ई मजबूरी हमरा जइसन सब उमिरगरो लोगिन के भऽ गइल बा।\nअब हमरो चहचहात सुख के दिन क अन्त हो गइल बा। लागऽता कि ऊ दिनवे उलट-पलट गइल बा। बोले-बतियावे के तऽ सभे बोलत-बतियावत बा, बाकी सोझा केहू लउकत नइखे। पछतावा इहे बा कि हम एह नया पढ़ाई के तऽ पढ़लहूँ नइखीं नऽ- एहिसे अब सब लोगिन का बीचे बउराहिन बन गइल बानी। हम तऽ जब पढ़त रहीं त ना- त् रेडियो देखले रहीं, नऽ टी0बी0, तब आज क ई नया-नया मशीन जेके- टच मोबाइल, कम्प्यूटर आ लैप-टाप कहल जाला कइसे जानब? अब ई कुल तरह-तरह क मशीन आके सब जगहा अपन अइसन तूफानी हवा चला देले बा- कि हमरा अइसन उमरदराज पुरनका लोग एह भरल घर में रहियो के अकेल भऽ गइल बा। पुरनका लोगिन क अकेल बइठल देखिके घरवा क\nकुल मनसाइन चहचहात बतिया झुण्ड बना के बेर-बेर झूमत-झामत चल आवत बाड़ी सऽ आ ओह लोग के घेर लेत बाड़ीसन। एह झूमत इयादन के परछाईं सब ओरी पसर जाता। कबो-कबो मन मार के, हमरो के बइठल देख के ई कुल पुरनकी बतिया गुदगुदावे लागत बाड़ी सऽ तऽ कबो जोर-जोर से चिकोटी काट लेत बाड़ीस, तबो हमार मनवाँ हँसत-बिहँसत नइखे, बलुक दुनू अँख्यिा भर जा तारीसन। काहे अइसन होता, हमरो नइखे बुझात – गुदगुदी में ई लोर कइसे बहे लागता? अकेले बइठके हँसलो तऽ हम नइखीं नऽ जानत तब बुझाता कि ई रोवलके आसान बा। एह उमिर में सबका बीचे रहियो कि, हमरा अस लोग अब अकेलहीं भऽ गइल बा। लागता कि अब असहीं अकेल चुपचाप\nबइठल-बइठल हमनी के जिनगी के ई दिया एह इयाद क परछाईंन के बीचे कब आ कइसे बुता जाई- ए घरी के लोग जानियो ना पाई। बुताइल दिया बाती क बास जब मोबाइल वाला लोगिन का नाक में जाई तब न लोगवा हड़बड़ा के दउरी-भागी।\n(पता – काकानगर, डी-2/147, नई दिल्ली-110003)


कोरोना के भार केरल अकेले सम्हरले बा – टटका खबर\nAug 5, 2021 ओलंपिक, केरल, कोरोना, पदक, राहुल गाँधी, रीता बहुगुणा जोशी, विधानसभा चुनाव, सुकन्या\nकेरल में कोरोना लहर\n(टटका खबर, बियफे, सावन अन्हरिया द्वादशी, 2078 विक्रमी)\nदेश के लिबरल मीडिया के चहेता आ बँवारा सरकार वाला इकलौता राज्य केरल आजुकाल्हु अकेलहीं अतना कोरोना मरीज रोज खोज निकालत बा जवना के मुकाबला पूरा देश मिल के नइखे कर सकत. काल्हु केरल में कोरोना के 23 हजार 676 मरीज मिललें जबकि देश के बाकी राज्य 18 हजार 949 मरीज खोज पवलें. एकरा खातिर लिबरल मीडिया के प्रशंसा करे में आ ओकर नाकामयाबी तोपे में जी जान से लागल बाड़ें. कोरोना से मरे वालन के आंकड़ो में केरल केहू से कम नइखे आ आबादी का हिसाब से देखल जाव त कोरोना से मौत होखे का मामिलो में केरल सबले ऊपर मिली.\nबाकी देश अबहीं कोरोना के तिसरका लहर देखसु चाहे ना बाकिर केरल में तिसरका लहर आपन कमाल देखवले बा. हालांकि कहल जा सकल बा कि ऊ दोसरके लहर के थमे नइखे दे. एकरा खातिर मुसलमानन के बकरीद पर सगरी छूट देबे वाला केरल हिन्दुवन के परब पर पूरा कड़ाई से बंदिश थोपले बा. उमीद कइल जाव कि सुप्रीमो कोर्ट एकरा ला केरल के प्रशंसा करी.\nकाल्हु एगो बलात्कार पीड़िता सुकन्या (नियम का मुताबिक बलात्कार पीड़िता के नाम ना बतावल जा सके एहसे एगो काल्पनिक नाम ह सुकन्या) के महतारी संगे फोटो खिंचवा के राहुल गाँधी आलोचना का घेरा में आ गइल बाड़न आ उनुकर ऊ ट्वी़ट प्रकाशित क के ट्वीटरो पर हंटर चलत बा सोशल मीडिया के.\nओलंपिक में सबले अधिका छह गो पदक जीते वाला भारत अबकिओ पूरा जोर लगवले बा ओह निशान के पार क जाए में. वइसे सबले खास ई बा कि पहिले जवने पदक मिल जात रहुवे तवने पर देश आपन पीठ थपथपा लेत रहुवे. अबकी देश अपना के एह लायक समुझे लागल बा कि उहो पदक जीत सकेला आ एकरा पीछे खिलाडियन के मेहनत का साथही सरकारो के जोर लागल बा खिलाड़ियन के उत्साहित करे में.\nटोक्यो ओलंपिक के पहिले दिने रजत पदक जीत के भारोत्तोलक मीराबाई चानू देश के गौरव बढ़वले रही. ओकरा बाद पहिला बेर ओलंपिक में दू गो पदक जीते वाला महिला खिलाड़ी बन गइली बैडमिंटन खिलाड़ी पीवी सिंधू जे अबकी का ओलंपिक में महिला एकल में कांस्य पदक जीतली. तिसरका पदक जीतली मुक्केबाज लवलीना बोरगोहेन जिनका कांस्य पदक मिलल बा. रजत पदक जीते वालन के कमतर बतावे के कोशिश त नइखीं करत बाकरि खिलाड़ी कांस्य पदक जीत के अधिका आनंदित होलें काहे कि रजत पदक हरला पर मिलेला जबकि कांस्य पदक जीतला पर.\nभारत के अउरी पदक मिले के उमीद अबहीं बरकरार बा. पहलवान रवि कुमार आ दीपक पुनिया के कुश्ती में पदक जीते के पूरा उमीद बा. नीरज चोपड़ा पुरुष भाला फेंक का फाइनल दौर में आ गइल बाड़न. उऩुको से पदक जीते के उमीद कइल जा सकेला. भारतीय महिला हॉकी टीम कांस्य पदक ला ब्रिटेन से भिड़े वाली बिया आ अगर पदक जीत लिहलसि त ई एगो बहुते बड़ आ एतिहासिक उपलब्धि होखी.\nजदयू संसदीय बोर्ड के अध्यक्ष उपेंद्र कुशवाहा एह गरी जदयू के बयानवीर के जिम्मा उठवले बाड़न. मुख्यमंत्री नीतीश कुमार के पीएम मैटेरियल बतावे वाला उनुका बयान का बाद राजनीति में हलचल आ गइल बा. लोग सोचे लागल बा कि अपना निजी महत्वाकांक्षा का चलते विपक्ष में जइहें का. बाकिर तबले उपेन्द्र कुशवाहा एगो नया बयान दे के पुरनका बयान के घार कुंद कर दिहलें. कहलन कि लालू पूत तेजस्विओ के उहे हाल होखो वाला बा जवन रामविलास पूत चिराग पासवान के हो चुकल बा.\nबिहार सरकार के अनुसूचित जाति-जनजाति कल्‍याण मंत्री संतोष कुमार सुमन प्रधानमंत्री नरेंद्र मोदी से भेंट क के कहत बाड़न कि उनुकर गोल हिन्दुस्तान अवाम पार्टी यूपी के विधानसभा चुनाव में शामिल होखी. कतना सीट पर आ केकरा साथे ई अबहीं तय होखल बाकी बा. जान जाईं कि बिहार के मुख्यमंत्री रह चुकल जीतनराम माँझी के बेटा हउवें संतोष कुमार सुमन. भाजपा के मजबूरी बा कि ओकरा लगे अबहीं कवनो मजगर दलित नेता नइखे. चिराग में संभावना रहुवे बाकिर नीतीश ओह संभावना के चिराग कबहिंए बुता दिहले बाड़न. आ भाजपा पता ना कवना मजबूरी में नीतीश से छुटकारा नइखे पावल चाहत. यूपी में मायावती के बसपो के हाल गिरावट का दौर में बा. से हो सकेला कि भाजपा माँझी के कद बढ़ावे के कोशिश करे ओकरा के यूपी विधानसभा में अपना साथे ले के.\nकोरोना का दौर में कमाई के नया नया राह निकालत रेलवे बोर्ड अब तय कइले बा कि ट्रेनन में अब पांच गो से अधिका स्लीपर कोच ना लगावल जाई. साथही साधारणो कोच हटा दीहल जाई. एकरा बदले इकॉनामी क्लास वाला एसी कोच स्लीपर का जगहा आ इकॉनामी एसी चेयर कार लगावल जाई. शुरुआत बिहार आ पूर्वांचल से दिल्ली मुंबई खातिर चले वाली ट्रेनन से होखे जा रहल बा. एह बदलाव के फायदा ई होखी कि ट्रेनन के रफ्तार बढ़ जाई, बर्थ बढ़ जाई आ रेलवे के आमदनिओ बढ़ जाई.\nबिहार में पंचायत चुनाव के तारीखन के एलान दस दिन भितरे होखे के उमेद बतावल जा रहल बा, कोरोना थमला का बाद स्कूल, कॉलेज, सिनेमाघर, आ मॉल वगैरह खोले के फैसला पहिलहीं लिहल जा चुकल बा.\nबसपा के विधायक रहल जितेंद्र कुमार सिंह बब्लू के बुध का दिने भाजपा में शामिल करा के भाजपा अपना नेता रीता बहुगुणा जोशी के उलझन में डाल दिहले बिया. जान जाईं कि जितेन्द्र सिंह पर आरोप बा कि ऊ बरीस 2009 में रीता जोशी के घर जरावे वालन में शामिल रहलें. जबकि जितेन्द्र के कहना बा कि ऊ ओहमें शामिल ना रहलें आ उनुका पर गलत आरोप लगावल गइल रहुवे.


काहे लिहनी धरती पर अवतार – Anjoria\nजून 19, 2010 भोजपुरी, व्यंग\nछोट रहनी तS कई बेर केहू-केहू कहि देत रहल कि ए बाबू अवतारी हउअS का? एकदिन रहाइल ना अउरी हम पूरा गाँव-गिराँव, हित-नात सबके बोलवनि अउरी कहनी की रउआँ सभे जानल चाहत बानी न की हम अवतारी हईं की का हईं. तS रउआँ सभे धेयान लगा के सुनि ली सभें की हम अवतारिए हईं. अउरी हम अपनी अवतार लेहले के कथा सुना दे तानी. रउओं सब सुनीं-\nई बाति तब के हS जब हम इंदरलोक में चापलूसी अउरी नेतागिरी विभाग के हेड रहनी. ओ समय केहू के चापलूसी चाहें नेतागिरी सीखे के होखे तS ऊ हमरे से संपर्क करे. अब तS रउआँ सब के बुझाइए गइल होई की नेतागिरी अउरी चमचागीरी की बल पर हम इन्नर भगवान क केतना करीब होखत होखबि.\nएकबेर के बाति हS की हम इंदरासन में इन्नर भगवान क संघे बइठि के सुरा अउरी अधनंगी सुंदरियन क नाच अउरी गीति के आनंद लेत रहनी. रउआँ सब इहाँ सुरा के अरथ देसी ठर्रा न समझि के सोमरस अउरी सुंदरियन के मतलब अप्सरा समझीं. हम सुरा-सुंदरियन में एतना लीन रहनी की भगवान के उहवाँ आइल हमरा पते ना चलल. भगवान क आवते नाच-गाना बंद हो गइल अउरी साथे-साथे रसपानो के मजा किरकिरा हो गइल. इ सब देखि के हम चिहा गइनीं की अरे, इ का हो गइल? रंग में भंग?\nतवले कहीं का देखतानि की हमरी समनहीं भगवान गुस्सा में खड़ा बाने अउरी उनकरी पीछे इन्नर भगवान खड़ा हो के बेना डोलावताने अउरी हमके देखि के धीरे-धीरे मुस्किआताने. हम सब समझि गइनी अउरी इहो की अब हमार खैर नइखे. एकाएक भगवान हमरी पर घोंघिअइने,”अरे तें तS आदमी की जात के देवता बाड़े, तोर इहवाँ कवन काम? तें तS हर परकार की बुराई में नंबर वन बाड़े. तोके अब्बे एही बेरा धरती पर जाए के परी, इहे हमार आज्ञा बा.” भगवान के इ बाति सुनि के हम बहुत रोवनी-गिड़गिड़इनी पर भगवान हमार एक न सुनने. तबे हमार एगो साथी हमरी काने में बुदबुदाइल, “काँहे बेवकूफी करSतारे भाई. आँखि बंद कS के धरती पर अवतार ले ले. अरे तोरा बुझाता की धरती पर तें अपनी मन के मालिक रहबे, अउरी जेतना रंगरेली मनावल चहबे, गलत काम कइल चहबे, एगो नेता बनते चाहें सीधा भासा में कहीं तS एगो मनई बनते आसानी से संभव हो जाई.”\nहाँ तS संघतिया लोग (अरे भाई अब तS हमहुँ मनई तू हूँ मनई, तS भइनीजान न संघतिया)! भगवान की आज्ञा से हम 1 जनवरी 1976 के उत्तर-प्रदेश क देवरिया जिला (जवन बिहार की सीमा से लागल बा) का गोपलापुर (गोपालपुर) गाँव में एगो मध्यमवर्गीय बाभन परिवार में अवतरित भइनीं. इहवाँ आप सब के कौतुहल होत होई की हम उत्तर प्रदेश की वही जिला के काहें चुननि जवन बिहार की सीमा पर बा? एकर कारन इ बा की जब हम इंदरासन से धरती के निहरनीं (अवलोकन कइनीं) तS इहे अस्थान हम के एइसन लउकल जहवाँ घर-घर में नेतागिरी के सबसे अधिक खेती होला. ए इलाका के लोग के लागेला की नेतागिरी तS बाप के बपौती हS. अउर अब तS रउआँ सभें समझिए गइल होखबि सभें की ए जमाना में नेतागिरी के संगी-संघतिया के बा? अरे काकाजी! झूठ, गलगोदई, लउरलबेदई, हमके मिलो घीव भले देस अउरी समाज जाव तेल लेबे, इहे कुल न?\nहाँ तS अब आगे के दास्तान एतने बा की हमहुँ जइसे-जइसे बड़हन होत जा तानी, लीला करत जा तानी. फरक एतने बा की ए लीला में प्रेम नाहीं वासना बा, दूसरे के भलाई की जगह पर आपन भलाई बा, देश के भाड़ में झोंकि के आपन कमाई बा, दूसरे की दूख में घड़ियाली रोवाई बा, लोग के बेवकूफ बना के खूब हँसाई बा, केहू के दुख दे के ओकरी अँसुओ के पोछाईं बा, भगवानो की नाव पर खूब लुटहाई बा, मंतरी-संतरी बनि के राजा-महराजा लोगन की तरे जिआई बा. अब एतना मजा तS हमके कबो इंदरासनों में ना मिलल होई. हँसी मत, हम ना नेता हईं ना अधिकारी अउरी हाँ धरमगुरु अउरी समाजसेवको ना हईं?\nअब हम इहवें रहबि आराम से. पर का हम आराम से रहि पाईबि? ठीक बा अगर हम सुख-चैन से रहिओ गइनी तS हमरि लोग-लइकन के का होई? सोंचतानि इ लीला कS के कहीं हम अपनी पैर में कुलहाड़ी तS नइखीं मारत? कहीं हमरी ए लीला के खमियाजा हमरी लोग-लइकन के त ना भुगते के परी? हमहू सोंचतानी, रउओ सोंचीं….\n6 thoughts on “काहे लिहनी धरती पर अवतार”\nजून 21, 2010 को 5:23 अपराह्न पर\nसादर धन्यवाद, संतोषजी, दिवाकरजी।।


अगस्त 12, 2010 काश्मीर समस्या, भउजी हो\nप्रधानमंत्री जी काश्मीर के बेसी स्वायत्ता देबे के बाति कहले बाड़न.\nओहसे का हो जाई ?\nओहिजा के लोग खुश हो जाई.\nएहसे त बढ़िया रहित कि ऊ भारत के काश्मीर से आजाद करा देवे के बाति कहले रहतन.\nकुछ गलती नइखे होत तोहरा कहला में ? का कहल चाहत बाड़ू ? काश्मीर के आजाद करावे के नू ?\nना बबुआ. काश्मीर त आजाद पहिलही से बा. मन कइलस त सगरी पण्डितन के मार भगा दिहलस. जब मन करे ला भारत का विरोध में बवाल कर लेला. हम त भारत के काश्मीर से आजाद करावे के बात कहत रहनी. जे हर कदम पर काश्मीरियन के गुलाम का तरह व्यवहार करेला. देश का बाकी हिस्सा का कीमत पर काश्मीरियन के हर तरह के आर्थिक पैकेज देला. जहाँ आजु तक भारत के संविधान के हर पहलू लागू ना हो पावल. ओकरा सुरक्षा पर पता ना कतना धन खर्च करेला, पता ना कतना हिन्दुस्तानी जवान आपन जान दे देबेले हर साल. एक बेर काश्मीर के कह दित कि देखऽ लोग तू आपन व्यवस्था. हम चलनी अपना देशे.\nआ जम्मू आ लद्दाख के का होखी?\nऊ लोग त भारत के ह, भारते में रही. बाकिर हमहू जानत बान कि कांग्रेस सरकार एकरा खातिर कबो तइयार ना होखी.\nतब ऊ लोग के सेकूलर वाला सिद्धान्त गलत साबित हो जाई. देश के बँटवारा धार्मिक आधार पर भइल रहे. ओहि घरी एह समस्या के हमेशा खातिर निपटावल जा सकत रहुवे. बाकिर गाँधी आ नेहरु के पाखण्ड का चलते ना हो पावल आ पूरा देश आजु ले ओह गलती के भुगतत बा.\nआज तोहरा से बेसी बतियावल ठीक नइखे.\nहँ बबुआ सोझ बतिया सोझे करेजा पर नू लागेला.\nभउजी हो के पिछला कड़ी.


बइठले बइठल ज्ञानी हो गइले – Anjoria\nबइठले बइठल ज्ञानी हो गइले\nMay 11, 2013 भोजपुरी, लस्टम पस्टम\nदिल्ली में एगो बड़ भयानक घटना घटल. वइसे दिल्ली जगहिए बड़ा भयानक घटना के नतीजा ह. कलकाता के सिपाही विद्रोह के गोड़ से मसल दिहला का बाद ई शहर राजधानी बनल. मुगलो काल में कुछ अइसने भइल रहे आ कौरवो पांडव के जमानो में. बाबा कहलें, त हम कहत रहनी कि उनकर ज्ञान के गगरी के पेहान भड़ाक दे खुल गइल, अनासो कोठा अँजोर हो गइल, दिमाग के सब बत्ती भक्क दे जर गइल. ऊ गद्दौ पर पसरल पसरल हठात ज्ञानी हो गइले. ज्ञान के केंवाड़ी कइसे खुलल केहु ना जानल.\nना घूमें परल ना मेहनत करे परल, चट दे ज्ञानि हो गइले. ना तप करे के परल ना हिमालय के गुफा उफा में जाए के परल. दिल्ली में गैंगरेप भइल आ नवयुक समाज के गोस्सा भड़कल. ओही गोस्सा के हवा दे के ऊ चट दे ज्ञानी का कटेगरी में ढुकि गइले. लस्टमानंद त ई देखि के दांते अंगुरी काटऽतारे कि जसहीं रेप के बवाल के आग जरल उनकर दिमाग के बत्ती जर गइल. वइसे आमतौर पर होला कि जबले देश के जनता के क्रोध के आगि जरत रहेले त केहु ना केहु कुछ बोलत रहेला, हाथ जरावे के भांजा आ जिम्मा त सरकार के रहे. मनमोहन जी अपना खास अंदाज में, आ शिंदे जी माओवादियन के डर देखा के आ शीला जी बड़का कोतवाल साहेब पर खीस उतार के हाथ जरावे के जिम्मेदारी पुरा क लिहल लोग. अब ई लोग के भांजा रहे. राते रात ई लोग ज्ञानी हो गइल.\nअबले उनका केहु कहल ना कि ऊ बोलस. लेकिन भीतर ज्ञान के अंजोर उनका के बेचैन क दिहलस कि ऊ कुछ बोलस. अबले उनकर बोली केहु सुनत ना रहे. उनकरा से बेसी त दिग्गी भाई बोलेलें. मनमोहन भईया के ज्ञान उनका के कोंचलस कि ऊ बोलस. काहे कि बे बोलले चरचा कहाँ आ बे चरचा सब सून. बे बोलले त कुछ ना होला.\nधीरे धीरे लोग में फुसफुसाहट होखे लागल कि कहीं छठे छमाही उनका के चाह पिया के बोला लिहल लेकिन चर्चा में आइल अलत बात होला आ ज्ञानी हो गइल अलग बात. ज्ञान जब हो जाला त ओकरा छलकावे के परेला जइसे लोटा से जल छलकावल जाला. अब मोहन बईया जब ज्ञान छलकवल त चारू ओर लोग लागल कपार पीटे. उनका के देख कई गो साधु संतो के ज्ञान छलकावे के शौक जाग गइल. ऊ लोग के लगे ज्ञान जियादा आ हमनी लगे जगह कम. अब जनता ज्ञान धरो त कहाँ धरो.\nजयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू ज्योति आजुकाल्हु कोलकाता में रहीलें.\nसब गाँव के रस्ता रोटिए क ओर जाला\nसब केहुए पीएम बनल चाहऽता\nAug 12, 2015 Editor\nJun 6, 2015 Editor\nApr 27, 2015 Editor


रिंकू पर फिदा हो गइल गोरिल्ला – Anjoria\nकवनो भोजपुरी फिलिम में पहिला बेर गोरिल्ला आ रहल बा आ ओह फिलिम के नाम ह “केहू हमसे जीत ना पाई”. गोरखपुर के डा॰ वजाहत करीम के बनावल एह फिल्म मे् रिंकू के नायक त रविकिशन बाड़न बाकिर पिछला दिने एगो गोरिल्ला रिंकू पर फिदा हो गइल जब ओकरा के फिल्म के शूटिंग में ले आवल गइल. निर्देशक एम आई राज के कहना बा कि फिल्म में गोरिल्ला के रोल बहुते महत्वपूर्ण बा. निर्माता के कहना बा कि गोरिल्ला एह फिल्म के यूएसपी रही, खास आकर्षण रही. देशभक्ति का थीम पर बनल एह फिल्म के शूटिंग गोरखपुर आ मुंबई में करावल गइल बा.\n(स्रोत : शशिकान्त सिंह, रंजन सिन्हा)


टटका खबर : बियफे,6अगस्त 2015 – टटका खबर\nटटका खबर : बियफे,6अगस्त 2015\nलोकसभा में सुषमा स्वराज ललित मोदी प्रकरण में आपन सफाई देत कहली कि लोग बतावे त सही कि ऊ अइसन का कइली जे लोग उनुका पीछे पड़ल बा आ उनकर जबाबो सुनल नइखे चाहत. कहली कि ऊ कबो ललित मोदी के यात्रा दस्तावे देबे के पैरवी नइखे कइली. ऊ त बस इंगलैंड सरकार के अतने बतवले रही कि अगर इंगलैंड अपना कानून का मुताबिक ललित मोदी के कवनो अनुमति देत बा त ओहसे भारत संगे ओकरा संबंध पर कवनो असर ना पड़ी .\nमोदी सरकार के घमंडी बतावत सोनिया गाँधी कहली कि केन्द्र सरकार नागा समझौता का बारे में पूर्वोत्तर के मुख्यमंत्रियन से राय मशविरा ना कइलसि. जबकि सचाई इ बा कि जहिया एह लोग के बइठक होखे के रहुवे तहिया ई लोग इफ्तार खाए चल गइल रहे. बाद में ई लोग समझौता सराहत ट्विटो कइल जवना के बाद में आलाकमान का दबाव पर हटा लीहल लोग बाकिर तबले कुछ लोग ओकर स्क्रीन शाॅट ले चुकल रहुवे आ सोनिया के झूठ के पर्दाफाश हो गउवे.\nपश्चिम बंगाल के सारधा शारदा चिटफंड घोटाला में गिरफ्तार मदन मित्रा के जमानत याचिका बियफे का दिने कलकत्ता उच्च न्यायालय खारिज क दिहलसि.\nबाकी धर्माचार्यम के विरोध का चलते निरंजनी अखाड़ा बिल्डर सचिन दत्ता से संन्यासी बनल सच्चिदानंद गिरि के महामंडलेश्वर पद से बर्खास्त क दिहलसि. एही गुरु पूर्णिमा का दिने 31 जुलाई के उनुका के इलाहाबाद में एक भव्य समारोह क के महामंडलेश्वर बनावल गइल रहे.\nराज्यसभा में लगातार बवाल करत कांग्रेसी सांसदन का खिलाफ कार्रवाई करे के मांग करत तीस गो राज्यसभा सांसद राज्यसभा के अध्यक्ष एम.हामिद अंसारी के चिट्टी लिखले बाड़े. देखल जाव हामिद अंसारी कवन फैसला लेत बाड़न.\nजम्‍मू कश्‍मीर के पुलवामा जिला में बियफे का दुपहरिया आतंकवादियन आ सुरक्षाबल के बीच भइल मुठभेड़ में लश्‍कर-ए-तैयबा गुट के एगो आतंकवादी मरा गइल आ एगो भा दू गो आतंकी बगल का घर में घुस गइल जवना के पकड़े के कोशिश होखत बा.\nपटना के सलीमपुर अहरा इलाका के दलदली रोड में बियफे का भोरे अपना घर का नियरा टहले निकलल एगो भाजपा नेता के तीन गो बदमाश चहेट के गोली मार दिहले. एह वारदात के पूरा सीन बगल के एगो सीसीटीवी कैमरा कैद कर लिहलसि बाकिर पुलिस ओह हत्यारन के अबले पकड़ले नइखे.\nयूपी के मुख्यमंत्री अखिलेश यादव बियफे का दिने माध्यमिक शिक्षा विभाग के समीक्षा करत कहलन कि राज्य सरकार अपना मॉडल स्कूलन के नवोदय विद्यालय का तरह चलाई आ ओकरा के सीबीएसई बोर्डो से जोड़ सकेला.\nयूपी के आजमगढ़ में बियफे भोरे एगो कार सड़क किनार खड़ा ट्रक से टकरा गइल जवना चलते ओहपर सवार तीन जने के ठाँवे पर मौत हो गइल आ एक जने घवाहिल हो गइलन.\nयूपी के निलंबित आईपीएस अफसर अमिताभ ठाकुर यादव सिंह के बचावे खातिर सुप्रीम कोर्ट में दायर यूपी सरकार के स्पेशल लीव पीटिशन के खुला विरोध कइले बाड़न\nअमिताभ ठाकुर के पत्नी आ सामाजिक कार्यकर्ता डॉ. नूतन ठाकुर बियफे का दिने राज्यपाल राम नाईक के चिट्ठी भेज के मांग कइली कि लोकायुक्त एन.के. मेहरोत्रा खनन मंत्री गायत्री प्रसाद प्रजापति के बचावे के काम करत बाड़न आ एकर जांच होखे के चाहीं. ओने नया लोकायुक्त बनावे खातिर यूपी सरकार के भेजल फाइल राज्यपाल वापिस भेज दिहले बाड़न.\nपाकिस्तान सरकार नइखे मानत कि उधमपुर में धराइल आतंकी नवेद उर्फ उस्मान ओकर नागरिक ह बाकिर नवेद के बाप के कहना बा कि लश्कर-ए-तैयबा ना चाहत रहुवे कि नवेद धराव आ अब पाकिस्तान में ओकर पूरा परिवार के मारल जा सकेला एह सच के झुठलावे खातिर. एने नवेद से भारत में पूछताछ जारी बा आ पता लगावे के कोशिश हो रहल बा कि पाकिस्तान के साजिश का रहुवे.\nभारत अक्टूबर में होखे जात तिसरका भारत-अफ्रीका मंच शिखर सम्मेलन खातिर मिस्र के राष्ट्रपति अब्देल फत्तह अल-सिसी के नेवता भेजले बा.\nभूकंप का बाद तीन महीना से बंद चीन-नेपाल राजमार्ग बियफे का दिने फेरू चालू क दीहल गइल बा.\nसऊदी अरब में बियफे का दिने एगो फिदायिन हमलावर मस्जिद के निशाना बनवलसि जवना चलते दस गो सिपाही आ मस्जिद के तीन गो कर्मचारियन के मौत हो गइल.\nअफगानिस्तान के जाबुल प्रांत में बियफे का दिने ओहिजा के सेना के एगो हेलीकाप्टर दुर्घटना के शिकार हो गइल आ 17 जने के मौत हो गइल.\nअफगानिस्तान के लोगार प्रांत में बियफे का दिने एगो खुदकुशी करेवाला विस्फटक से लदाईल अपना वाहन के उड़ा के छह जने के जान ले लिहलसि.\nखबरदार अगर कुछ ले दे के आपन काम बनावल चाहत बानी सरकारी कार्यालयन में त सचेत हो जाईं. अब सरकार घूस देबहु वाला के गिरफ्तार क के जेल भेज दिहल जाई.\nभारती एयरटेल बियफे का दिने दावा कइलसि कि ऊ आपन 4जी सेवा देश के 296 शहरन में शुरू क दिहले बिया आ अब एहिजा के गाहक 3जी सेवा के दाम दे के 4जी सेवा के आनन्द ले पइहें. बस औह लोग के आपन सिम बदलवा के 4जी वाला सिम लेबे के पड़ी.\nबियफे का दिेन शेयर बाजार में तेजी रहल. बंद होखत बेरा सेंसेक्स बुध का मुकाबले 75अंक आ निफ्टी 20 अंक चढ़ के बंद भइल.\nलोकसभा बियफे का दिने निगोशियबल इन्‍स्‍ट्रूमेंट्स संशोधन विधेयक-2015 पारित क दिहलसि. एह संशोधन का बाद बैंक के काम इलेक्‍ट्रोनिक प्रणाली से चलावे में सहूलियत हो जाई.\nदुनिया का बाजार में सोना के दाम में गिरावट जारी बा आ बियफे का दिने एकर दाम पिछला चार बरीस मे सबले कम बोलल गइल. दिल्ली में एकर दाम 24 हजार 980 रूपिया हो गइल बा. बाकिर चांदी के दाम बढ़ जाए के खबर बा.\nभाजपा के बकबकवा बाबू बियफे का दिने केजरीवाल से भेंट कइलन. एह बइठक में उप-मुख्यमंत्री मनीश सिसोदिया और आम आदमी पार्टी के नेता आशुतोषो रहलन.\nट्रेंट ब्रिज टेस्ट में ब्रॉड के गेंदबाजी अउर रूट के बल्लेबाजी का सहारे आस्ट्रेलिया के पहिला पारी 60 रन पर समेटत इंगलैंड चार विकेट पर 274 रन बना लिहले बावे.\nइंडोनेशिया के मेडान में होखत एशिया अंडर-16 चैम्पियनशिप लेवल-1 में भारत के बास्केटबॉल टीम लगातार पांचवां मैच हारत लीगे का दौर में बिना कवनो जीत हासिल कइले बाहर हो गइल.


भोजपुरी में खबर (बियफे,7मई 2015) – टटका खबर\nजइसन पहिलही से उमेद रहल वइसने भइल. सलमान खान के तेरह बरीस मुकदमा चलवला का बाद पाँच बरीस के जेल के सजा सुनावल गइल बाकिर बड़का वकीलन के फौज बम्बई हाई कोर्ट से उनका के जमानत दिआवे में सफल हो गइल. गनीमत अतने रहल कि तीस्ता जइसन फोन पर जमानत ना दीहल गइल. बाकिर एगो खोंच खोज के दू दिन के जमानत मिल गइल सलमान के आ उनुका रात जेल में ना बितावे पड़ल. सलमान के जेल के सजा पर उनकर एगो चमचा गायक अतना बदजुबान निकलल कि कह दिहलसि सड़क पर सूते वाला कुकुरन के कचरइला में कवनो अचरज ना होखे के चाहीं. ओकरा उमेद होखी कि एह तरह के बेहूदा बयानबाजी से खुश हो के ओकर सलमान भाईजान ओकरा के कुछ काम दिआ दीहें.\nसलमान के ड्राइवर पर झूठ गवाही देबे का चलते ओकरा पर मुकदमा चलावे के पुलिस के निहोरा अदालत ना मनलसि. ड्राइवर अचके में तेरह बरीस बाद सोझा आइल आ कहलसि कि ओह रात गाड़ी ऊ चलावत रहुवे. सलमान के बचावे खातिर बोलल ओकर झूठ कामे ना आइल.\nबुध का दिने लोकसभा में वस्‍तु आ सेवा कर विधेयक दू तिहाई बहुमत से पास हो गइल. वोटिंग का बेरा कांग्रेस के सांसद वाकअउट कर गइल रहलें बाकिर ओकर मकसद बिला पास करावे के रहल. अब अगिला साल से एह वस्तु आ सेवा कर के लागू कर दिहल जाई बशर्ते राज्योसभा से ई पारित हो जाव आ देश के आधा से अधिका राज्य विधानसभा एकरा के पारित कर देसु.\nभारत आ बांग्‍लादेश के बीच कुछ इलाकन के अदला-बदली से जुड़ल संविधान संशोधन विधेयक के बुध का दिने राज्‍यसभा सर्वसम्‍मति से पारित कर दिहलसि. भारत आ बांग्‍लादेश के बीच 1974 में भइल समझौता का मुताबिक बांग्‍लादेश में भारत के 111 बस्ती आ भारत में बांग्‍लादेश के 51 गो बस्तियन के अदला-बदली क लीहल जाई.\nबिहार में गया से किडनैप भइल डाक्टर पंकज गुप्ता आ उनका पत्नी के रिहा करा लीहल गइल बा आ किडनैप करे के आरोपी अजय सिंह बिहार के हवे बाकिर डाक्टर दंपति के लखनऊ में राखल गइल रहुवे. एह मामिला में नौ लोग के गिरफ्तार कइल गइल बा.\nआइपीएल मैच में बुध का दिने रॉयल चैलेंजर्स बेंगलुरु अपना खिलाड़ी क्रिस गेल के 57 गेंद पर बनावल 117 रन का सहारे किंग्स इलेवन पंजाब के 138 रन से हरा दिहलसि.\n‘फोर्ब्स’ पत्रिका के नयका अंक में दुनिया के बड़की कंपनियन के लिस्ट में भारत के 11 गो कंपनियन के शामिल कइल गइल बा. एह कंपनियन में सबले उपर स्टेट बैँक बा जवना के 152 वाँ जगहा राखल गइल बा. एह सूची में चीन के पाँच गो कंपनी दुनिया के टाप टेन में शामिल बाड़ी सँ जबकि भारत के कवनो कंपनी टाप 100 तक ले में नइखे.\nनेपाल सरकार नेपाल में ड्रोन उड़ावे पर रोक लगा दिहले बिया. ओकरा डर बा कि ड्रोन से ओहिजा के महत्वपूर्ण जगहन के फोटो खींचल जा सकेला जवना के इस्तेमाल ओकरा के नुकसान चहुँपावे खातिर कइल जा सकेला.\nआजु7मई के ब्रिटेन के लोग नया सरकार चुने ला आपन वोट डाले वाला बा. अबकी का चुनाव में भारतीय मूल के लोग पर दुनू पार्टी पूरा धियान दिहले बाड़ी सँ. सर्वे में दुनू का बीच के टक्कर कांटा के बतावल जात बा.\nराजग सरकार के एक बरीस पूरा भइला का मौका पर एक हप्ता ले जन कल्याण पर्व मनावल जाई जवना में भाजपा के सांसद लोग आम जनता के सरकार के चलावल कल्याण योजनन का बारे में जानकारी दीहें. कार्यक्रम 26 मई से 1 जून ले चलावल जाई.\nकेंद्रीय मंत्रिमंडल दू गो नया संचार उपग्रह बनावे आ ओकरा प्रक्षेपण के मंजूरी दे दिहले बिया. जीसेट-17 आ 18 के प्रक्षेपण अगिला तीन साल का भीतर करा लीहल जाई. एह उपग्रहन से देश के मौजूदा संचार सेवा में सुधार होखी आ नयो सेवा शुरू कइल जा सकी.\nबुध का दिने बंबई शेयर बाजार में जोरदार गिरावट देखे के मिलल आ सेंसेक्स 723 अंक टूट के बंद भइल.\nमशहूर फिल्ममेकर मणिरत्नम के दिल के दौरा पड़ला का बाद नई दिल्ली के इंद्रप्रस्थ अपोलो अस्पताल में भरती करावल गइल बा. उनकर हालत अबहीं स्थिर बतावल जात बा.\nमुंबई इंडियंस के खिलाफ 57 रन के खेल के दिल्ली डेयरडेविल्स के बल्लेबाज युवराज सिंह कहलन कि ऊ लोग के कइल आलोचना से हारल नइखन आ लोग के गलत साबित कर देखइहें. बाकिर एकरा बावजूद वानखेड़े स्टेडियम में मंगल का दिने भइल मैच में दिल्ली डेयरडेविल्स के मुंबई इंडियंस पांच विकेट से हरा दिहलसि.\nगरमी आवते यूपी में बिजली जाए के समस्या शबाब पर आ गइल बा. जगहे जगह ट्रांसफार्मर जरे आ बिजली कटला से लोग परेशान हो गइल बा. बिजली विभाग के कहना बा कि राज्य में एह घरी लगभग पांच सौ मेगावाट बिजली के कमी आवे का चलते कटौती बढ़ावे के पड़ल बा.


Snake on the whole body Shiva will meet in every part of life Read in Bhojpuri Bhojpuri Spl: महाशिवरात्रि विशेष- सगरे बदनवा में साँप रे साँप... जीवन के हर भाग में मिलिहें शिव! – News18 Hindi\nBhojpuri Spl: महाशिवरात्रि विशेष- सगरे बदनवा में साँप रे साँप... जीवन के हर भाग में मिलिहें शिव!\nशिव (Lord Shiva) भोजपुरी लोक जीवन (Bhojpuri Culture) आ लोक कला के हर भाग में मिल जानी. शिव के तांडव नृत्य (Shiva Tandav) आ उहां के डमरू से निकलल ध्वनि ही एह ब्रह्मांड में कला आ संगीत के सर्जक बा. शंकर के नटराज रूप के पूजा हर कला में कइल जाला.\nगाय के गोबर महादेव अंगना लिपाय...\nसुनी ए शिव, शिव के दोहाय...\nई लोक गीत रउआ अमूमन भोजपुरी भाषी परिवार में सुने के मिल जाई. कवनो भी शुभ काम के शुरुआत में ई गीत शगुन के तौर पऽ सबसे पहिले गावल जाला. अइसन मानल जाला कि भगवान शिव जे आदि अउर अंत दूनू के कारक हईं उहां के स्मृति मात्र से राउर कार्य पूर्ण हो जाला. शिव भोजपुरी लोक जीवन आ लोक कला के हर भाग में मिल जानी. शिव के तांडव नृत्य आ उहां के डमरू से निकलल ध्वनि ही एह ब्रह्मांड में कला आ संगीत के सर्जक बा. शंकर के नटराज रूप के पूजा हर कला में कइल जाला.\nफागुन के मौसम में बिहार, उत्तर प्रदेश के भोजपुरी क्षेत्रन में फगुआ गावल जाला जेहमें भगवान शंकर के स्मरण कइल जाला, जइसे-\nबाबा हरिहर नाथ...सोनपुर में रंगवा लूटे...\nई गीत आजुओ सर्वाधिक प्रचलित फगुआ गीत में से एगो बा.\nएकरा बाद चइत के महीना में चइता गावे के चलन बा. उदाहरण खातिर एगो चइता जेहमें शिव आ पार्वती जी के एगो प्रसंग आवेला...\nहोत भिनुसरवा शिव जी जगावे ए राम उठऽ गउरा...भंगिया रगरी पिआवऽ ए राम, उठऽ गउरा…\nई भैरवी हऽ. भैरवी भोर (ब्रम्ह मुहूर्त) में गावल जाला.\nसावन तऽ पूरा शंकरे जी के हऽ. एह महीना में भोजपुरी इलाका बोल बम के नारा से गूंज उठेला आ भोजपुरी अल्बम अतना प्रचुरता में निकलेला जइसे कि कढ़ाही में जिलेबी छनात होखे. लगभग सभ फिल्मी धुन में भगवान शंकर अवतरित हो जानी. कांवरियन के काफिला निकलेला. फिलिम के हीरो-हीरोइन लोग भी शिव भक्ति आ कांवर के स्पेशल सांग्स निकालेलें. दिनेश लाल निरहुआ आ आम्रपाली दुबे के एगो गाना वायरल भइल जेमे आम्रपाली दिनेश से कहऽतारी, -\nबलमु, बलमु तनी कांवर के पावर देखा दऽ हो…\nकाशी तऽ शिव के नगरिए हऽ. इहां त बारहो मास हर-हर महादेव बा. गायक नीरज सिंह के गीत हर शिवरात्रि के पूरा देश में गूंजेला-\nबम-बम बोल रहा है काशी …\nमहाशिवरात्रि के दिने भगवान शंकर आ माता पार्वती के बिआह भइल रहे. पूरा ब्रम्हांड में अपना ढंग के ई एगो अनोखा बिआह रहे. अद्भुत दुलहा जेकरा गला में सांपन के माला आ सवारी बसहा बैल. बाराती भूत-पिशाच. बाकिर अनुकरणीय बात ई कि ई बिआह निभल. एही से ई दिन बहुत पवित्र आ शुभ मानल जाला आ धूम-धाम से मनावल जाला.\nलोक गायक उदय नारायण सिंह कहेलें कि मिथिलांचल में तऽ राम से जादा शिव प्रिय बानी जबकि राम ओजा के दामाद बानी. राम-जानकी के ऊ सुख ना दे पवले जवन कि महादेव गउरा के दिहलें जबकि राम राजा रहलें आ शिव फक्कड़. जानकी के दुख मिथिलांचल के मेहरारूअन के आजो सालत रहेला.\nशिव बिआह भोजपुरी के पुरान लोक गायक लोग खूब गवले बा. बलिया के लोकप्रिय गायक बिरेंदर सिंह धुरान तऽ शिव बिआह पऽ केंद्रित अपना एगो अल्बम बुढऊ के बियाह में गवनी-\nसगरे बदनवा में साँप रे साँप / अइसन दुलहा ना देखनी बाप रे बाप…\n...बाकिर मजा के बात तऽ ई बा कि भावी दुलहा खातिर लइकी सभ भगवान शिव के ही पूजेली सन.\nभोजपुरी क्षेत्रन में बिआह में भगवान शिव के जरूर स्मरण कइल जाला-\nअरे माई अइसन ज्ञानी गउरा के बरवा मिलल बउराह…\nहर दुलहिन गउरा आ हर दुलहा शंकर. सुप्रसिद्ध लोक गायक भरत शर्मा व्यास जी के एगो गीत बहुते लोकप्रिय भइल रहे-\nबर बउरहवा देखनी गउरा के घरवा डरवा लागे माई रे...\nगायिका कल्पना तऽ शंकर जी के गनेश के पापा कहके गवले बाड़ी-\nहमसे भंगिया पिसाई ए गनेस के पापा, नइहर जात बानी/ दुखाला\nकोमल हमार कलाई ए गनेस के पापा नइहर जात बानी…\nपद्मविभूषण शारदा सिन्हा के गावल गीत ‘’ का लेके शिव के मनाइब हो, शिव मानत नाहीं ’’ अउर पद्मश्री मालिनी अवस्थी के गावल गीत ‘’ होली खेले मसाने में ‘’ बार-बार सुने वाला अद्भुत गीत बा.\nकोरोना काल के असर थोक में बने वाला बोल बम गीतन पर भी पड़ल बा. हाल हीं खेसारी लाल यादव के एगो गीत आइल बा – जात बारू देवघर लेके घरवा के चाभी / मुँह में लगा के जॉबी (मास्क) / जल ढारिहs ए भाभी\nखेसारी के एगो अउरियो गीत बा -\nकोरोनवा के माई मुर्दाबाद ... भतीजा तोर माईयो जाई का / तोर मउसियो जाई का ... देवघर त अबकी जाइब जा / भले पुलिस से पिटाइब जा\nकरोड़ो लोग एह सब गाना के पसंद कइले बा. अइसने एगो करोड़िया गाना पवनो सिंह के बा –\nएगो वीडियो में पवन सिंह अपना प्रेमिका से कहत बाड़न – भर सावन सोना तुम नज़र नहीं आना / तेरा बाबू हो चुका है महादेव का दीवाना\nपवन सिंह गवलें त अक्षरो सिंह गवली - ना बाबू ना सोना, सावन में बोल बम, बोल बम करो ना\nअक्षरा सिंह के ई गाना अभी करोड़ो व्यूज तक त नइखे पहुंचल बाकिर एकरा पहिले के उनकर एगो हिंदी गाना दू करोड़ से बेसी लोग देखले बा - चली रे चली मैं तो भोले की गली\nकहे के मतलब कि फिलिम आ अल्बम के गली में भोले बाबा के गूँज-अनुगूँज बनल रहेला.\nलोक गायिकी के दुनिया में भी भोले बाबा फेवरिट बाड़न. उभरत लोक गायिका मैथिली ठाकुर जब आपन भाई लोगन के साथे ‘’ बम भोले हो लाल कहवां रंगवलऽ पागरिया ’’ गावेली तऽ एगो आश्वस्ति बन जाली. चन्दन तिवारी, मनीषा श्रीवास्तव अउर संजोली पाण्डेय भी शंकर जी पऽ कई गो पारंपरिक गीत गवले बा लोग. एह समय में भोजपुरी लोकगाथा के सबसे सशक्त गायिका स्वर्गीय अनुभूति शांडिल्य तीस्ता के भी बहुते ईयाद आवत बा; जब ऊ गावत रहली, ‘’ बसहा चढ़ल एगो जोगिया आज धूम मचा गइले हे. किया गउरा उड़लू कि डूबलू, किया जोगी से लुभा गइलू हे.‘’\nई जोगी माने भगवान शंकर पऽ त संउसे दुनिया लुभा गइल बा.\n( लेखक मनोज भावुक भोजपुरी लोक साहित्य, सिनेमा और संगीत के मर्मज्ञ हैं.)\nBhojpuri Bhojpuri News भोजपुरी


भोजपुरी किंग के सिल्वर जुबिली – Anjoria\nMay 11, 2010 निरहुआ\nभोजपुरी सिनेमा उद्योग में किंग का साथ साथ जुबिली स्टार का नाम से मशहूर अभिनेता दिनेशलाल यादव के सिल्वर जुबिली हो गइल बा. सिल्वर जुबिली? कवना चीच के? कवना फिल्म के? कवना बात के? त जान जाई सभे कि ई सिल्वर जुबिली कवनो फिलिम कें बा बलुक निरहुआ के कैरियर में\nअबले रिलीज भइल फिल्मन के सिल्वर जुबिली हो गइल बा.\nआज के करण अर्जुन का रिलीजहोखला का साथही निरहुआ के रिलीज हो चुकल फिल्मन के संख्या पचीस पार कर गइल. मोटे पाँच साल का कैरियर में सफलता के स्वाद चिखे वाला निरहुआ के ई पचीस फिलिम उनकर जिनिगी के दशा दिशा बदल दिहलसि. भोजपुरी पर्दा पर स्व॰सुधाकर पाण्डे के चलत मुसाफिर मोह लियो रे से अपना अभिनय के पारी के शुरुआत करे वाला निरहुआ ह बिचे कई गो फिलिम दिहलें जवन सिल्वर जुबिली, १०० दिन, ५० दिन मनवली सँ. उनकर दुसरके फिलिम हो गइल बा प्यार ओढ़निया वाली से पूरा देश में सिल्वर जुबिली मनवलसि. ओकरा बाद अंक मीडिया के निरहुआ रिक्शावाला उनका के हर घर के दिवाना बना डललसि. ई फिल्म बाक्स आफिस पर १० करोड़ के बिजनेस कइलस आ बिहार के एक दर्जन सिनेमाघर में सिल्वर जुबिली त यूपी पंजाब के दर्जनो सिनेमाघरन में १०० दिन के सफल व्यवसाय कइलसि. ओकरा बाद आइल ड्रायवर बाबू, कइसे कहीं तोहरा से प्यार हो गइल, कहाँ जइब राजा नजरिया लड़ा के सफलता पावे में कामयाब रहली सँ. रामाकांत प्रसाद के निर्माण लागल रहा ए राजा जी, आ दिवाना बाक्स आफिस परब्लाक बस्टर भइली सँ.\nसाल २००५ में निरहुआ बाक्स आफिस पर सफलता के जे दौर शुरु कइलें ऊ आजु ले कायम बा आ हर साल के सबसे बेसी बिजनेस करे वाली फिलिम उनकरे खाता में बाड़ी सँ. निरहुआ के रंगीला बाबू, गंगा तोहरे देश में, विधाता, हम बाहुबली, हो गइनी दिवाना तोहरे प्यार में, निरहुआ न॰ १, आ शिवा बाक्स आफिस पर कामयाब रहली सँ. निरहुआ चलल ससुराल, सात सहेलिया, प्रेम के रोग भइल सौ दिन मनवली सँ. अपना अभिनय यात्रा का साथ निरहुआ आपन निर्माण कंपनी बनवलें जवन दू गो हिट फिल्म चलनी के चालल दुलहा आ प्रेम के रोग भइल दिहलसि. निरहुआ साउथो का कंपनियन का साथे काम कइलें आ मूवी मुगल कहाये वाला डी रामानायडू का फिलिम में नायक रहलें. अभही एन एन सिप्पी के भोजपुरी फिल्मो में निरहुआ नायक बाड़े.\nसफलता के दोसर नाम बन चुकल निरहुआ के ई विजय यात्रा आगहू जरुर जारी रही.\nOne thought on “भोजपुरी किंग के सिल्वर जुबिली”\nreal king to aapi hai yadav ji\naapke age av koi nahi hai aur aapke aage koi v nahi jayega q ki aap jo action jo karte hia\nlajwab hai aapki acting\naap bahut aage jaboge sir ji


एगो भोजपुरिया के चिट्ठी – माननीय पीएम जी की नावे – भोजपुरी पंचायत\nइ सही बात बा की देस की सामने बहुत बड़हन-बड़हन समस्या मुँह बवले खड़ा बानीसन। बहुत सारा चुनौती बा रउरी सामने। रउआँ अपनी ओर से पूरा परयासो करतानीं। हँ, हो सकेला की राउर सोंच अउर काम कइले के तरीका अलग होखे, पर देस खातिर कुछ कर गुजरे के बा, देस के आगे ले जाए के बा, रउरी ए परयास,मेहनत पर हमरा कवनो सक-सुबहा नइखे। रउआँ अपनी हिसाब से सही काम क रहल बानी पर जे घर के भा देस के मालिक होला, अगुआ होला ओकरा अपनी ओर से सही-गलत के फैसला करत काम करे के चाहीं पर घर-परिवार-देस की लोगन के भी विचार जाने के चाहीं अउर ठीक लगले पर ओ हू पर विचार करत, ओके जमीनी स्तर पर उतारे के चाहीं। हो सकेला की रउरी अउर रउरी देस-परिवार के नजर सहिए दिसा में देखत होखे पर देखले के तरीका अलग होखे? हो सकेला की कुछ जरूरी कामन के, समस्यावन के, चुनौतियन के रउरों देखत होखीं पर रउआँ इ तना जरूरी ना लागल होखो, जेतना आम मनई की नजर में होखो। ए ही की चलते पता ना काहें हमरा इ लागेला की रउआँ जवन करतानी, ओ हू से जरूरी बा कुछ समस्यावन के समाधान कइल, चुनौतियन के सामना कइल। हमरा लागेला की अगर भारत के अगर भारत बनावे के बा त सबसे पहिले आर्थिक रूप से पिछड़न पर धेयान देहल, ओ कुल की सुख-सुविधावन पर धेयान देहल जरूरी बा। हँ, पर साथे-साथे सामूहिक विकास,सामूहिक काम कइल भी जरूरी बा, कामन में तालमेल बनावल राखल भी जरूरी बा। जमीनी स्तर पर काम करत, गरीब, किसान, मजदूर के मजबूत करत अगर सामूहिक विकास के काम होई त देस तेजी से विकास की राह पर दउड़ पड़ी। कहल जाला की भारत के आत्मा गाँव में बसेले त भारत के सही विकास तब्बे चरितार्थ होई जब गाँव-गड़ा के विकास होई, जब खेतन में हरियाली आई, गरीब, किसान, मजदूर के चेहरा आत्मसम्मान की साथे-साथे खुसी से चहक उठी।\nए परिपेछ्य में हम एगो अउर बात कहल चाहबि। कुछ जरूरी काम, अति महतपूरन काम एइसन होला, जे केहू खातिर बहुते-बहुत जरूरी होला पर कुछ परिपेछ्य में इ सायद केहू के ओतना महतपूरन ना लागत होई। पर हमार कहनाम बा की देस, समाज, जनता, भाखा,संस्कृति सबके समझ के, हर पहलुअन पर विचार करत रउआँ निर्रनय लेबे के चाहीं। रउआँ देस के विकास के प्राथमिकता दीं पर इ हो समझीं की जवलेक आम मनई के विकास ना हो पाई, देस के विकास संभव नइखे। देस की आम मनई से जुड़ल हर बातन, कामन के विचार करत देस की विकास में सबके जोड़ले के ताक बा।\nअब देखीं न रउआँ पता बा की भाखा, संस्कृति के महत्ता का होला? भारत के भारत राखे के बा त भारतीय संस्कृति ही इ काम क सकेला, न की बिदेसी संस्कृति। इ बात रउओं समझतानी तब्बे त काशी से रउआँ चुनाव लरनी। गाय-गंगा-धर्मस्थलन के रउआं महत्ता समझतानी। राजकीय काम में हिंदी के बढ़ावा देहले पर लागल बानी। बिदेसन में जब केहू से मिलनी त उपहार में गीता देहनीं। जब देस से जुड़ल बातन के कहे के मवका मिलल त रउआँ भारतीय समाज, संस्कृति के गुनगान कइनीं। जब रउआँ पूर्वांचल में जानी त भोजपुरी में अभिवादन करेनी, दक्खिन भारत में जानी त तमिल, तेलगु, मलयालम आदि में अभिवादन करेनी। जनता भी आपन सनमान देखी के, भाखा के सनमान देखि के गदगद हो जाले। काहें की देस के अगुआ भइले की नाते रउआँ अपनी देस-परिवार की सब लोगन के विस्वास के, आत्मसम्मान के बना के राखे के बा अउर साथे-साथे रउआँ इ हो पता बा की भाखा, संस्कृति के सेवा क के ही देस के सेवा, जनता के सेवा सही मायने में कइल जा सकेला।\nत अब हम अपनी असली बात पर आवत, रउआँ से हाथ जोड़ि के, बिनती करत इ पूछल चाहतानी की जब इ सब रउआँ के पूरा पता बा, त भाखा की नाव पर एतना उपेछा काहें? रउआँ पता बा की मनई के पहिचान ओकरी भाखा,समाज, संस्कृति से होला, भाखा उ कड़ी ह जवन अपनन के जोड़ि के राखेला, ओकरी सम्मान के सूचक होला। आम मनई खातिर भाखा के सम्मान भी सबसे महत्पूरन सम्मानन में से एक होला, पर फिर भी भाखा की नाव पर सरकार काहें धेयान नइखे देत? इ सब जानि के भी काहें रउआँ आँखि मूंदे के कोसिस करतानी। मनई एक बेरा का कई बेरा बिना खइले सूति सकेला, पर अपनी चीजन से, भाखा,संस्कृति, समाज आदि से समझौता ना क सके। रउओं त बार-बार भोजपुरी की साथे-साथे अन्य भाखा की अधिकारिक बोलियन के भाका के दरजा देबे के पुरजोर समर्थक बानीं, फेरु आखिर देरी कवने बात के ले के बा? रउआँ काहें नइखीं आगे बढ़ि के भाखावन के सम्मानित कइले में महत्वपूरन भूमिका निभावत?\nकरबध चिरउरी बा की ओ भारतीय भाखावन (भोजपुरी के प्रधानता देत- काहें की इ हमार माईभाखा ह) के जलदी से जलदी आधिकारिक दरजा देहल जाव, जवने खातिर रउओं चुनाव आदि की समय आपन सहमति दे देले बानीं, अउर हमरा लागता की संघर्ष करे वाली इ सब भाखा, भाखा की दृष्टि से पूरा तरे संपन्न बानी सन, भोजपुरी त हर बिधा से पूरा तरे संपन्न बिया।\nहमरा पूरा विस्वास बा की रउआँ एगो भारतीय, एगो भोजपुरिया की ए बाति पर जरूर गौर करबि अउर हमहुँ के भाखा आदि की सम्मान की साथे जीए के सम्मानित अधिकार देइब। सब भाखावन के सनमान बा, पर भोजपुरी पर अभिमान बा। माईदेस, माईभाखा अउर माई के जे भुलाला ओकर समूल नास हो जाला। माई, माईदेस, माईभाखा, एकर जे कदर ना करे, ओकरा से बड़हन केहू नइखे अभागा। एगो भोजपुरिया के हिरदय के उदगार पर आपन मोहर लगाईं, जल्दी से जल्दी भोजपुरी के आधिकारिक भाखा के दरजा दिलवाईं। भाखा बचाईं, संस्कृति बचाईं, देस बचाईं। जय-जय। सादर।\nप्रभाकर पाण्डेय ‘गोपालपुरिया’\nएगो भारतीय भोजपुरिया\nPosted in देश आ समाज, विविध, सरोकार


व्यस्तता का चलते नाच नचैया धूम मचैया से अलगा हो गइलन रवि किशन – Anjoria\nव्यस्तता का चलते नाच नचैया धूम मचैया से अलगा हो गइलन रवि किशन\nनवम्बर 5, 2011 रविकिशन\nभोजपुरी फिलिमन के सदाबहार सुपर स्टार रवि किशन महुआ टीवी के लोकप्रिय शो “नाच नचैया धूम मचैया” के होस्टिंग नियमित रूप से ना करीहें काहे कि एह घरी उनुका बैक टू बैक कई फिलिम के शूटिग करे के पड़त बा. एह फिलिमन में भोजपुरी आ हिन्दी दुनु के फिलिम बाड़ी सँ.\nसैफ अली खान के होम प्रोडक्शन फिल्म “एजेंट विनोद” के शूटिंग कुछ कारण से तीन दिन अधिका चल गइला से उनुकर सगरी कार्यक्रम गड़बड़ हो गइल बा. रवि किशन के कहना बा कि “नाच नचैया धूम मचैया” उनुका दिल से जुडल शो हवे आ ऊ कबो ना चहलें कि एह शो से दूर होखे के पड़े.\nबहरहाल रवि किशन के जगहा एह शो के एंकरिंग अब के करी एह खातिर संशय बनल बावे. बतावे जोग बा कि रवि किशन का एंकरिंग में “नाच नचैया धूम मचैया” जबरदस्त कामयाबी पवलसि आ बिहार उत्तर प्रदेश में त एह शो के टीआरपी “जस्ट डांस” शोओ से अधिका रहल.\nमनोज तिवारी ‘नाच नचईया धूम मचईया’ के एंकर बनलें


प्रयोगकर्ता वार्ता:Rkumaranshu - विकिपीडिया\nस्वागतम्! नमस्कार Rkumaranshu जी, भोजपुरी विकिपीडिया पर राउर बहुत स्वागत बा!\nRkumaranshu जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,140 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Rkumaranshu&oldid=626178" से लिहल गइल\nएह पन्ना पर आखिरी बेर संपादन 24 सितंबर 2018 के 05:34 बजे भइल रहल।


मेहरी के खीसि डेहरी प : बतंगड़ – 31 – Anjoria\nMar 20, 2017 बतंगड़, मेहरी के खीसि डेहरी प\nजइसे – नाचे ना जाने अङनवे टेढ़ – वाला सहारा ले लीहल जाला जब चाल सही ना बइठे, वइसहीं अपना गलती के खीसि दोसरा प मढ़ देबे के परिपाटी पुरान ह. अंगरेजी मे एकरा के लूजर्स लीम्प का नाम से जानल जाला. खेल का मैदान में जब कवनो खिलाड़ी का गलती से कैच छूट जाला भा बॉल सही ना जा पावे त ऊ खिलाड़ी एक दू डेग लंगड़ के चलेला जेहसे देखे वालन के बुझाय कि बेचारा के गोड़ सही ना पड़ल ना त खेल जीतले रहल ह. अबकी भइल पाँच गो राज्यन के चुनाव में अइसनके नजारा देखे के मिलल बा. ईवीएम मशीन से चुनाव बरीसन से करावल जा रहल बा आ हर बेर हारे वाला गोल मशीन के गड़बड़ी के शिकायत करत आइल बाड़ें. बाकि अबकी तनी बेसी शिकायत होखत बा काहे कि धुनाई पुरहर हो गइल बा. बहिना के त अब धंधे चउपट हो जाई काहे कि अब टिकट के खरीददारे ना मिलिहें उनुका, जवन नेतइन बिना कागज पढ़ले एक लाइन सही ना बोल सके ऊहो अपना के महारानी से कम ना समुझसि. काहें कि अपार धन सम्पति के मलिकाइन हो गइल बाड़ी. जे बीनि बेर खात रहुवे ऊ अब तीन बेर खात बा आ डकारो नइखे लेत. साइकिल से चले वाला मनई के खानदान अब अरबो खरबो के मालिक हो गइल बा. एह लोग के चुनावी हार के सदमा बरदाश्त नइखे होखत आ माँग करत बा लोग कि ईवीएम मशीन के इस्तेमाल बन्द कइल जाव. झाड़ूमार गोल प अइसन झाड़ू चलि गइल कि तीन दिन ले ओकरा मुँह से एगो बकारो ना फूटल. अब उनुकरो कहना बा कि पंजाब गोवा में ऊ अइसे कइसे हार सकेलें जबकि सगरी प्रेश्या एक सुर से उनुकर हवा बतावत रहलन.\nअसल में ई सगरी लोग प्रबंधन के पुरान भुलभुलैया में अझूरा के रहि गइलें. प्रबंधन के एगो सिद्धान्त ह अस्सी बीस के. एह सिद्धान्त के कहना ह कि कवनो बिजनेस के अस्सी फीसदी आमदनी ओकरा बीस फीसदी गाहकन से आवेला. जबकि अस्सी फीसदी गाहकन से बीसे फीसदी कारोबार हो पावेला. आ एकरा बाद एह सिद्धान्त से दू गो राह निकलेला. एगो राह बतावेला कि ओही बीस फीसदी गाहकन के धेयान राखल जाव जिनका से अस्सी फीसदी कारोबार होत बा. दोसर राह के कहना ह कि पता ना कब ई बीस फीसदी के कुछ गाहक बिदक जइहे, एहसे अस्सी फीसदी में से एकर भरपाई करे प पूरा धेयान लगावे के चाहीं.\nभारत के राजनीति में अबहीं ले बीस फीसदी के दमखम चलत आइल रहल ह. अस्सी फीसदी के अनदेखी करत सगरी धेयान बीसे फीसदी प राखल जात रहल ह. एगो पीएम त साफे कहत रहलें कि देश के संसाधनन प पहिला हक एही बीस फीसदी वालन के होखे के चाहीं. अस्सी फीसदी से त एक तिसरी लोग के कवनो ना कवनो बहाने अपना तरफ खींचिए लीहल जाई. नेहरू से लगाइत अबले के सगरी राजनीति एही राह प चलत आइल. अब जा के एगो गोल अपना सही राह प समर्थन जुटावे में कामयाब भइल बा आ बाकी गोलन के बुझाते नइखे कि बीस फीसदी वाला दाँव बेकार कइसे हो गइल. पहिला बेर कवनो गोल एह बीस फीसदी के अपना दायरा से बाहर राखियो के चुनाव जीत लिहलसि.\nबीस वाला विषाई के काट निकल गइला के बाद अब विष के कारोबारी भकुआ गइल बाड़ें. देश के टुकड़ा-टुकड़ा करावे के सपना देखे बाला बँवारा गोलन के त अबकी कतहीं मौजूदगिए ना लउकल. भारत माता के जय आ वन्दे मातरम कहे वालन का सोझा एह टुकड़खोरन के दिमागे हेरा गइल बा. अगिला निशाना प दीदिया बाड़ी काहें कि आजु का तारीख में उनुका ले बड़हन बीसा समर्थक केहू नइखे. ऊ अबहियों भरम में बाड़ी कि बीसा उनुका के बीस बनवले रखीहें. जबकि बैकलैश के सगरी इन्तजाम ऊ अपने करा के रखले बाड़ी. कमल के त बस एह पाँक में फुलाए के मौका चाहीं. काहे कि अस्सी वाला जमात अब चुप नइखे रहे वाला. चार बाँस चौबीस गज, अंगुल अष्ट प्रमाण, एते प सुल्तान है मत चूको चौहान. आ चौहान अबकि चूकीहें ना.


सोफा पर पसरल मुख्यमंत्री – बतंगड़ – 91 – Anjoria\nजून 24, 2018 बतंगड़, सोफा पर पसरल मुख्यमंत्री\nई देश तरह-तरह के मुख्यमंत्री देख चुकल बा. बाकिर दिल्ली के मुख्यमंत्री के जोड़ खोजल मुश्किल बा. बिहार के लबार मुख्यमंत्री रहल चाराचोर रुपिया जतना कमइले होखसु बाकिर ओकरो इज्जत दिल्ली के मौजूदा मुख्यमंत्री जइसन नीचे कबो ना गिरल. कई दिन से ई नाकारा नौटंकीबाज मुख्यमंत्री अपना चुनिन्दा मंत्रियन समेत दिल्ली के उपराज्यपाल के अतिथि कक्ष का सोफा पर पसरल बा. धरना पर बइठल चार लोग में से दू गो अनशन पर बाड़ें आ दू गो खात-पियत. रामलीला मैदान का मंच पर अनशन करत एह केजरीवाल के स्टील का गिलास से कुछ पियत देखल जात रहुवे. स्टील गिलास वाला काम अब ई दू जने करत बाड़ें जेहसे कि अनशन पर बइठल दू जने के वजन मत गिरो.\nआ जब मुख्यमंत्रिए के बात निकलल बा त कर्नाटक के कुमारोस्वामी साँच बोले के नया-नया नमूना पेश करत बाड़न. मुख्यमंत्री बनला का बाद साफे कह दीहलन कि हम जनता के भोट से मुख्यमंत्री नइखीं बनल एहसे हम जनता के फिकिर नइखीं करे जात. वइसे त नेतवन के जनता के फिकिर कबो रहबो ना करे बाकिर एह बाति के कहे के हिम्मत कवनो के ना होला. कुमारस्वामी एह मामिला में हिम्मतगर साबित हो गइले जब ऊ डंका के चोट पर साफ एलान कर दीहलन कि उनुका मुख्यमंत्री के कुरसी जनता के सपोर्ट से ना मिल के कांग्रेस के सपोर्ट से मिलल बा आ एहसे ऊ उहे करीहें जवन कांग्रेस उनुका के करे के कही. अतना साफगोई त मनमोहनो कबो ना देखा सकलन जबकि उहो अपना मलिकाईन का मर्जी का खिलाफ कबो कुछ ना कइलन. कुमारस्वामी फेरु एगो साफ बात कह देखवलन कि अगिला लोकसभा चुनाव 2019 का पहिले केहू के हिम्मत नइखे जे उनुका के छूइओ सके. असल में पत्रकारन के सवाल रहुवे कि नाम मात्र के सीट जीतला का बावजूद कांग्रेस का समर्थन से बनल उनुकर सरकार कतना टिकाऊ बिया. काहे कि कवनो उदाहरण नइखे जब कांग्रेस के समर्थन से बनल सरकार आपन समय पूरा कर सकल होखे. बाकिर कुमारस्वामी के मालूम बा कि तब के कांग्रेस आ अब के कांग्रेस में जमीन-आसमान के फरक बा. अगर कांग्रेस का लगे तनिका मान-सम्मान बाचल रहीत त ऊ एह तरह ठेहुनिया के उलुटा ना भइल रहीत कि – सईयां भइनी तोरा बस, जेने जेने मन करे तेने तेने धँस. कुमारस्वामी के मालूम बा कि अगिला लोकसभा चुनाव से पहिले सपनो में कांग्रेस के अतना हिम्मत ना जुट पाई कि ऊ उनुका के दीहल समर्थन वापिस ले लेव.\nआ कुमारस्वामी का ठीक उलुटा बाड़न कांग्रेस के बबुआ. जहाँ-जहाँ चुनाव होले तहाँ-तहाँ एलान करत रहेलें कि सरकार बनला का दस दिन का भीतर किसानन के करजा माफ कर दीहल जाई. पंजाब आ कर्नाटक के किसान अबले तिकवते बाड़न बाकिर बबुआजी मध्यप्रदेश, राजस्थान, आ छतीसगढ़ में एलान कइल शुरु कर दीहले बाड़न. एकरा पाछे एक त शायद उनुकर भरोसा होखी कि पब्लिक के कुकुर नइखे कटले कि उनुका के सरकार बनावे दी. दोसरे अगर गलती से बनाइओ दी त दोष जनता के होखी जे साठ बरीस के कांग्रेसी सरकार देखला का बादो उनुका बात के भरोसा कइलसि.\nबाकिर जनता के ठिकान ना होखे. फोकट के फायदा का लालच में दिल्ली के लोग केजरी के सरकार बना के अबहीं ले पछतात बा आ ऊ आराम से सोफा पर पसरल बाड़ें. उहो अपना सपोर्टर के नीकहा पहिचानत बाड़ें. बाकिर जनता अपना नेतवन के कहिया चिन्ही ?


टटका खबर, सोमार, १२ मार्च २०१२ – टटका खबर\nटटका खबर, सोमार, १२ मार्च २०१२\nसपा अपना विधानपार्षद ख्वाजा हलीम, विधानपार्षद रहल रामनरेश यादव आ विधायक रहल मानिक चन्द यादव के पार्टी विरोधी काम करे का चलते पार्टी से निकाल दिहलसि. ई जानकारी पार्टी प्रवक्ता राजेन्द्र चौधरी दिहलन.\nफतेहपुर में बेरोजगार कार्यालय में नाम दर्ज करावे चहुँपल बेकाबू भीड़ पर पुलिस के लाठी चलावे के पड़ल जवना से तेरह गो नवही घवाहिल हो गइले.\nमहाराजगंज के सिधवारी गाँव का नियरा एगो टेम्पो आ कार का टक्कर से टेम्पो पर सवार चार आदमी के मौत हो गइल.\nआजु देर साँझ से बिजली कड़कला का साथे रह रह के बरखा होखत बा. एह बरखा से खेत में खड़ा फसलन के बड़हन नुकसान होखत बा.\nसंसद के बजट सत्र में शामिल होखे चहुँपल अखिलेश सिंह यादव साफ कइलन कि अबहीं तिसरका मोर्चा बनावे के कवनो इरादा नइखे. कहलन कि ममता के बोलावा शिष्टाचार आ परम्परा का चलते भेजल गइल बा. बतावल जात बा कि अपना सहयोगी दलन के रवैया में आवत बदलाव से परेशान कांग्रेस मुलायम से संपर्क कइलसि जवना का बाद एह तरह के बयान आइल बा. इहो कहल जात बा कि लालू प्रसाद बिचवनिया बनल बाड़न.\nदिल्ली खातिर हवाई जहाज पकड़े निकलल अखिलेश सड़क किनारे लागल होर्डिंग बैनर देख के हरान हो गइलन. कहलन कि जतना जल्दी हो सके ई सगरी होर्डिंग बैनर हटा दिहल जाव. बहुते लोग सपा से आपन नजदीकी जतावे खातिर एह तरह के बैनर रातोरात लगवा दिहल. नाहियो त पाँच हजार ले बैनर होर्डिग अखिलेश का आदेश का बाद नोच दिहल गइल.\nसपा के सचिव राजीव राय के बयानबाजी से परेशान पार्टी उनुका के निलंबित कर दिहलसि. राजीव के कुछ बयान पार्टी के नागवार गुजरल रहुवे जवना का बाद ई फैसला लिहल गइल बा. समाजवादी पार्टी अपना सगरी नेता लोग के चेतवले बा कि पार्टी का तरफ से मीडिया में कवनो बयान मत देव.\nयूपी से खाली होखत दस गो राज्यसभा सीट पर चुनाव करावे के अधिसूचना आजु जारी होखी. रिटायर होखे वाला सदस्यन में कलराज मिश्र, नरेश चन्द्र अग्रवाल, गंगाचरण, जयप्रकाश, महमूद मदनी, महेन्द्र मोहन, मुनकाद, विनय कटियार, वीरपाल सिंह यादव आ प्रमोद कुरील के नाम बा. एहमें सपा के दू गो, बसपा के पाँच गो, भाजपा के दू गो आ रालोद के गो सदस्य के नाम बा. नयका विधानसभा के सदस्य संख्या का आधार पर सपा छह गो आ बसपा दू गो सीट आराम से जीत ले जाई. भाजपा का हाथे एगो सीट लागी आ दसवाँ सीट पर जोड़ तोड़ के पूरा गुंजाइश बनत बा. रालोद अबकी एको सदस्य अपना दम पर ना जीतवा पाई.\nमेरठ आ लखनऊ का बीच रोजाना राज्यरानी एक्सप्रेस का अलावे एगो दुरन्तो गाड़ी वाराणसी अहमदाबाद का बीचे हफ्ता में दू दिन चलल करी. एकरा अलावे सुल्तानपुर से अजमेर ले जाये वाली एक्सप्रेस गाड़ी के दउड़ान अहमदाबाद ले कर दिहल गइल बा.\nबिहार में पाँच सौ से बेसी आबादी वाला सगरी गाँवन के तीन साल का भीतरे मेन रोड से जोड़ दिहल जाई.\nनीतीश कुमार आजु फेर दोहरवले कि मोतिहारिये में केन्द्रीय विश्वविद्यालय के स्थापना होखी. कहलन कि मोतिहारी रेल आ सड़क मार्ग से जुड़ल बा.\nनक्लसवाद प्रभावित औरंगाबाद के गोह इलाका के जाजापुर गाँव का नियरा काल्हु देर रात एगो सड़क बनावे वाली कंपनी का कैम्प पर हमला करि के नक्सली आठ गो मशीन आ वाहन के बरबाद कर दिहले. एहसे करीब दू करोड़ रुपिया के नुकसान भइल बा. नक्सली ना चाहऽ सँ कि ओकनी के प्रभाव वाला इलाका में विकास के कवनो काम होखे, सड़क बने भा स्कूल खुले. आ कुछ मतिसुन्न बुद्धिजीवी एह नक्सलियन के बढ़ावा देत रहेलन.\nगोपालगंज में काल्हु देर रात भइल सड़क दुर्घटना में तीन लोग के जान चलि गइल आ बारह जने घवाहिल हो गइलन.\nसिवान जिला के भावोपाली गाँव में एगो किसान के हत्या कर दिहल गइल.\nबिहार से खाली होखे वाला राज्यसभा के छह सीट के चुनाव खातिर परचा दाखिल करे के काम आजु से शूरू हो गइल. मतदान तीस मार्च के करावल जाई.\nपूर्वी चंपारण के घोड़ा सहन के माध्यमिक स्कूल के प्रधानाध्यापक के अठारह लाख रुपिया के गबन करे का आरोप में गिरफ्तार कर लिहल गइल.\nहरियाणा में जाट आरक्षण संघर्ष समिति आजु आपन आंदोलन रोक दिहलसि. सरकार के १३ सितंबर तक के समय दिहल गइल बा माँग माने खातिर.\nकांग्रेस सांसद विजय बहुगुणा के उत्तराखंड के मुख्यमंत्री बनावे के फैसला कांग्रेस आलाकमान कर लिहलसि. पहिले कहात रहुवे कि कवनो सांसद के मुख्यमंत्री ना बनावल जाई. विजय बहुगुणा रानीति में आवे से पहिले जज रहलन आ हेमवती नंदन बहुगुणा के पुत्र आ रीता बहुगुणा जोशी के भाई हउवन.\nहिमाचल प्रदेश में डॉ० राजीव बिंदल स्वास्थ्य मंत्री पद से इस्तीफा दे दिहले बाड़न. उनुका पर बेनामी भूमि सौदा करे के आरोप लगावल जात रहे.\nछत्तीसगढ़ में बिलासपुर जिला के पुलिस अधीक्षक राहुल शर्मा अपने पिस्तौल से गोली मार के आत्महत्या कर लिहलन. आत्महत्या के कारण पता नइखे चलल.\nराष्ट्रपति के आजु के अभिभाषण के भाजपा दिशाहीन बतवले बिया. भाजपा प्रवक्ता प्रकाश जावड़ेकर पत्रकारन से बतियावत में आरोप लगवलन कि केंद्र सरकार राष्ट्रीय आतंकवाद निरोधक केंद्र बनाके राज्यन के अधिकार छीने में लागल बिया.\nराष्ट्रपति के अभिभाषण का बाद पिछला अधिवेशन का बाद से दिवंगत भइल सदस्यन के श्रद्धांजलि दे के बईठक स्थगित कर दिहल गइल. डी वी सदानंद गौड़ा आ एन राजमोहन रेड्डी के लोकसभा से इस्टीफो सकार लिहल गइल. राज्यसभा से सपा के रशीद मसूद के इस्तीफा सकारल गइल.\nप्रधानमंत्री मनमोहन सिंह आजु दावा कइलन कि सरकार का लगे पूरा बहुमत बा.\nराज्यसभा के खाली होखे वाल ५८ सीट भरे के प्रक्रिया शुरू हो गइल बा. एह लोग के सदस्यता अप्रैल में पूरा होखे वाला बा. मध्यप्रदेश से पाँच गो भाजपा सदस्य रिटायर होखीहें जबकि पार्टी तीने गो नया सदस्य जीता पाई. एगो सीट पर कांग्रेस के कब्जा होखी जबकि पाँचवा खातिर दुनु के बाजार खुलल रही.\nछत्तीसगढ़ आ नागालैण्ड के विधानसभन के बजट सत्र आजु से शुरु हो गइल.\nकेन्द्र सरकार आजु सुप्रीमकोर्ट के बतवलसि कि भारत के प्रधान न्यायाधीश रहल के जी बालाकृष्णन पर लागल आरोपन के जाँच कइल जा रहल बा.\nराष्ट्रमंडल खेल आयोजन में भइल घोटाला के एगो मामिला में आजु दिल्ली के एगो अदालत सात जने पर आरोप तय कर दिहलसि.\nकश्मीर घाटी में आजु एगो हलुका भूकम्प आइल जवना से जानमाल के कवनो नुकसान के खबर नइखे. एह भूकम्प के केन्द्र गुलाम काश्मीर के गिलगिट इलाका में रहुवे.\nगाजा में इजरायली हवाई हमला में मरे वालन के गिनिती २३ हो गइल बा.\nसूड़ान के दक्षिण में जातीय झड़प का ताजा घटना में सैकड़ो लोग के मरइला के अनेसा जतावल जात बा. कहल जात बा कि नाहियो त पाँच सौ लोग के जान गइल बा.\nसंयुक्त राष्ट्र सुरक्षा परिषद के मंत्री स्तरीय बइठक में आजु मध्यपूर्व के हालात पर, खास कर कि सीरिया आ ईरान पर, चरचा होखे वाला बा.\nपंजाब के एथलीट बलजिंदर सिंह लंदन ओलंपिक में पैदल चाल स्पर्धा खातिर क्वालीफाई कर लिहलन. जापान में करावल गइल एशियाई २० किलोमीटर रेस वॉकिंग पैदल चाल चैम्पियनशिप में पांचवाँ जगहा पर आके उनुका लंदन ओलंपिक में शामिल होखे लायक मानल गइल. ऊ बीस किलोमीटर के दूरी एक घंटा २२ मिनट १२ सेकैंड में तय कइलन.\nएशिया कप क्रिकेट में काल्हु ढाका में भारत आ श्रीलंका के मुकाबल होखी.\nकैलिफोर्निया में इंडियन वेल्स में बी.एन.पी. ओपन टेनिस टूर्नामेंट में भारत के सानिया मिर्जा आ रूस के एलिना वेसनीना के जोड़ी महिला डबल्स के क्वार्टर फाइनल में पहुंच गइल. सानिया मिर्जा सिंगल्स से बाहर हो गइल बाड़ी.\nभारत ए.एफ.सी. चैलेंज कप फुटबॉल प्रतियोगिता में फिलिपिन्स से दू गोल से हार के टूर्नामेंट से बाहर हो गइल.\nसरकार के भरोसा बा कि देश के विकास दर फेरू बढ़ के आठ से नौ फीसदी हो सकेला. ई बाति आजु संसद सत्र के संबोधित करत राष्ट्रपति प्रतिभा देवी पाटिल कहली. कहली कि सरकार एगो ईमानदार कुशल प्रशासन देबे खातिर वचनबद्ध बिया.\nकपास के निर्यात पर लगावल रोक आजु से केन्द्र सरकार हटा लिहलसि. पिछलके हफ्ता ई रोक लगावल गइल रहे.\nबम्बई शेयर बाजार आजु मामूली बढ़त का साथ ८४ अंक चढ़ि के बंद भइल. डॉलर के मुकाबले रूपिया १७ पइसा कमजोर भइल. कच्चा तेल के दाम में गिरावट आइल बा.\nयूपी के माध्यमिक शिक्षा परिषद के हाई स्कूल आ इंटर के परीक्षा सोलह मार्च से शुरू होखे वाला बा. एकरा के ठीक से करावे खातिर बोर्ड अपना अठारह गो में से आउ गो मण्डलीय पर्यवेक्षकन के बदल दिहले बिया.


bhojpuri videos – Hum Bhojpuria\nHum BhojpuriaNovember 15, 20211min5110\nगजब के अंक बा जी ! कमहीं में ढेर, तनिके में भरपूर\nगजब के अंक बा जी ! कमहीं में ढेर। तनिके में भरपूर। अबगे डाउनलोड कइनीं हँ।\nसबले पहिले नजर परल हा सम्पादकीय प। जवना के कथ्य के मूल एह पंक्तियन में बा। ’’प्रेमे इलाज बा नफरत के। प्रेमे इलाज बा तनाव के। दिमाग के प्रेम के कटोरा बना लीं। सब ठीक हो जाई’’। आजु सउँसे संसार में जइसन माहौल बनल बा, लगातारे बनत जा रहल बा, एह बिचार के हर जगहा के समाज में पगावल पहिल काम होखे के चाहीं। भोजपुरिया समाज के लेके तनिका अउरी सचेत भइल जरूरी बा। भोजपुरिया समाज के जमाव जुड़ाव लगाव के अंतर्बहाव हरमेसे ’सादा जीवन, उच्च बिचार’ रहल बा जवना के सोर अध्यात्म से रस पावेला। आध्यात्मिक समाज के मनइयन के मन में जवना ढंग से नफरत आ क्रोध परसत जा रहल बा, एकर मतलब जानल-बूझल अब निकहा जरूरी भ गइल बा। एह खातिर खलसा प्रशासने ना, बलुक समाज के पुरोधा लोगनो खातिर सवाचल जरूरी बडुए। कवनो समाज अपना पुरोधा लोगन के उचित सीख आ उनका आचरन के नैतिकता से सजग-सहज रह सकेला। मनोज भाई अपना सम्पादकीय के जउरे कमहीं में ढेर कुछ उपलब्ध करा देलन।\nएह अंक के उपलब्धी बा भोजपुरी साहित्य के पहिल-पाँति-पुरुख पाण्डेय कपिल जी के आलेख ’भोजपुरी पत्रकारिता के विकास-यात्रा’। सन् 2008 के ई सार्वकालिक आलेख कवनो जागरुक पाठक खातिर थाती बा। ई जोगाइ के राखे लाएक आलेख बा। आ तवना प डॉ. स्वर्णलता जी के आलेख ’भोजपुरी बालगीत : खेलवना’ उनकर सर्वकालीन मजगर लेख कहा सकेला। डॉ. ब्रजभूषण भाईजी के दिवंगत भोजपुरी सेवियन के लेके जवन शृंखला प्रकाशित होत आ रहल बा, एकर सगरो ओर से स्वागत हो रहल बा। अपना पुरखन के बिचार आ साहित्यिक-कर्म से प्रेरना लीहल, अपना लिखाई में उत्तरोत्तर सुधार लेआवल जागरुक युवा वर्ग के धरम होखे के चाहीं।\nएही लगले जवन अतुल कुमार राय के व्यंग्य ’जो रे कोरोना तोरा माटी लागो’ आजुके विडंबनाकाल प नीमन रचनाकर्म भइल बा। बाकिर, रवीन्द्र किशोर सिन्हा जी के आलेख के चर्चा ना कइल उचित ना होई। हालिया सम्पन्न ओलिम्पिक में भारतीय टीम के प्रदर्शन प समहुत नजर डालत ई आलेख जरूरी बन पडल बा। डॉ. दीप्ति, सुरेश कांटक जी आ विष्णुदेव तिवारी जी के कविता-गीतन के प्रकाशित भइला प एह लोगन के हार्दिक बधाई।\nसम्पादक आ सम्पादकीय टीम के उत्जोग आ पुरकस कोरसिस से ई अंक ’थोर में ढेर’ बन के सोझा आइल बा। अनघा बधाई !\nसौरभ पाण्डेय, वरिष्ठ साहित्यकार, नैनी, प्रयागराज\nएगो पुरहर आ सुरुचिपूर्ण अंक बा ई\nभावुक जी ,\nकई गो विशेषांकन के बाद ‘ भोजपुरी जंक्शन ‘ के अक्तूबर-2021 के पहिला पख वाला अंक, सामान्य अंक के रूप में आइल बा, बाकिर कई मायने में इह़ो विशेषांके बा। पहिले राउर संपादकीय के बात करीं त ऊ बड़हन संदेश देत बा। विसंगतियन से भरल एह काल में लोग दोसरा के नीचा देखा के बड़का बने के फेर में बा, काहे से ओकरा भितरी प्रेमभाव के घोर कमी बा। जहाँ कहीं तनिक देखाई देतो बा त ऊ ऊपरे ऊपर के भाव से बा। मन में प्रेम बचावल जरूरी बा। सिन्हा साहेब के ‘ सुनीं सभे ‘ में महिला हॉकी में लइकिअन के जुझारुपन के चरचा बा आ भारतीय महिला हॉकी के बढ़त ग्राफ उछाह पैदा करत बा। पांडेय कपिल जी के भोजपुरी पत्रकारिता पर लेख हमनी खातिर धरोहर बा। डॉ. स्वर्ण लता के बाल गीत में खेलवना आलेख एह से महत्त्व राखत कि ई सब विषय अछूता बा। ऊ एह विषय पर शोध कइले बाड़ी। अतुल जी बड़ा सधल व्यंग्य लिखिले। उनकर उपस्थिति सुखद बा। सिनेमा आ बारिश के बीच एगो संबंध कायम हो चुकल बा। ई भोजपुरी सिनेमा में अछूता नइखे। हमार दिवंगत भोजपुरी सेवी वाला श्रृंखला आगे बढ़ावे खातिर साधुवाद। विष्णुदेव जी गद्य के अलावे पद्यो में जोरदार कलम चला रहल बानी। उहाँ के कविता उत्तर आधुनिकता वाद के ओर जात बा। एगो पुरहर आ सुरुचिपूर्ण अंक खातिर रउरा के साधुवाद। मान अपमान के चिंता से दूर समरपन भाव से भोजपुरी के सेवा करत बानी, देर सबेर फल प्राप्ति होई।\nडॉ. ब्रजभूषण मिश्र, वरिष्ठ साहित्यकार, मुजफ्फरपुर\nपत्रिका के हर अंक बेजोड़ निकलता\n“भोजपुरी जंक्शन” के 1-15 अक्तूबर के अंक बहुते बढ़िया बा। एकर संपादकीय “प्रेमे इलाज बा तनाव के” हर ओह आदमी के पढ़े के चाहीं जे छोटे-छोटे बात पर भी तनाव में आ जाता। एह अंक में कई गो आकर्षक विषय बाड़न स जइसे- “भोजपुरी पत्रकारिता के विकास-यात्रा”, “सिनेमा में बारिश आ बारिश में सिनेमा”, दिवंगत भोजपुरी सेवी: परिचय, आ अउरी बहुत कुछ। पत्रिका के हर अंक बेजोड़ निकलता। एकरा खातिर निश्चित रूप से संपादक मनोज भावुक के धन्यवाद देतानी आ उनुका प्रति आभार प्रकट करतानी। मनोज भावुक जी एही तरे रचनात्मक पत्रिका निकालत रहसु आ अपना क्रिएटिविटी से हमनी के नीमन-नीमन सामग्री उपलब्ध करावत रहसु।\nविनय बिहारी सिंह, वरिष्ठ पत्रकार, कोलकाता\nएक सम्पूर्ण सामाजिक आ सांस्कृतिक पत्रिका बा भोजपुरी जंक्शन\nभोजपुरी जंक्शन के ताजा अंक (1-15 अक्टूबर ) मिलल। सबसे पहिले सम्पादकीय\nआलेख आकृष्ट कइलस। सम्पादकीय आलेख आज के ज्वलंत विषय ‘तनाव’ के संदर्भ\nमें कुछ महत्वपूर्ण विन्दुअन के रेखांकित करता। एह बात पर ज़ोर देहल बा\nकि तनावग्रस्त मानसिकता केतना विध्वंसक होके विकास में बाधक हो सकेला!\nसही बात बा कि ज़िंदगी तोहफ़ा ह आ एकरा के तनाव, अवसाद, विषाद, आ मौत\nसे जेतने बचावल जाव ओतने अच्छा रही।\nएह अंक में खेल, पत्रकारिता, बालगीत, कोरोना महामारी, सिनेमा, दिवंगत\nभोजपुरी सेवी लोग के परिचय, आ साहित्यिक सामग्री बाटे। हर अंक लेखा एक\nसम्पूर्ण सामाजिक आ सांस्कृतिक पत्रिका जे संग्रहणीय बा।\nएह धरोहर के सम्पादित करे ख़ातिर हम मनोज भावुक जी आ उहाँ के टीम के\nसाधुवाद देतानी। लोग से निवेदन बा कि लोग एह पत्रिका के अपने पढ़े आ\nदोसरा के पढ़ावे।\nअनिल कुमार प्रसाद, वरिष्ठ लेखक, नागेश्वर कालोनी, पटना\nभोजपुरी जंक्शन : भोजपुरी साहित्य के धरोहर\n‘भोजपुरी जंक्शन’ पाक्षिक पत्रिका 1-15 अक्टूबर 2021 के जे कलेवर भा तेवर बा, ऊ बहुत कुछ कह रहल बा। आज के हालात में सकारात्मक सोच आ समझ का साथे मनोज भावुक जी के लिखल संपादकीय ‘प्रेमे इलाज बा तनाव के’ सोरहो आना सार्थक बा। भाई रवीन्द्र किशोर सिन्हा जी के आलेख ‘ओलंपिक हॉकी में जुनून के जीत’ पढ़ के हमरा अइसन बुझाइल कि काश अइसने जुनून भोजपुरिया साहित्यकारन के बीच देखे के मिलित। आपन-आपन डफली बजावल आ आपन-आपन राग छेड़ल छोड़ के भोजपुरी साहित्य के विकास, समृध्दि आ उत्थान ख़ातिर मन के खटास भुलावल बहुते जरूरी बा। साँच कहीं त ई समय के तकाज़ा आ माँग भी बा। एह पत्रिका में एगो बहुते महत्वपूर्ण आलेख ‘भोजपुरी पत्रकारिता के विकास यात्रा’ नाम से छपल बा, जवन ज्ञानपरक के साथे-साथे भोजपुरी साहित्य में पत्रकारिता के सम्पूर्ण इतिहास बा। डॉ० स्वर्ण लता जी के के आलेख ‘भोजपुरी बालगीत: खेलवना’ आ मनोज भावुक के लिखल ‘सिनेमा में बारिश आ बारिश में सिनेमा’ बहुते रोचक आ मनभावन बा। डॉ० दीप्ति, सुरेश कांटक जी आ विष्णुदेव तिवारी जी के स्तरीय कविता पढ़े के मिलल। ख़ास रूप से एह पत्रिका के ‘भोजपुरी साहित्य के गौरव’ स्तंभ में डॉ० ब्रजभूषण मिश्र जी के लिखल दिवंगत साहित्यकार लोग के संक्षिप्त परिचय बहुते सराहनीय, सार्थक आ ऐतिहासिक पहल बा। कुल मिला के देखल जाव त आज के समय में जे भोजपुरी के पत्रिका निकल रहल बा, ओह में ‘भोजपुरी जंक्शन’ आपन एगो स्तर बना के रखले बा। अइसन ठोस काम खातिर मनोज भावुक जी धन्यवाद के पात्र बाड़न। उनकर सोच-समझ आ भोजपुरी के प्रति समर्पण सराहनीय बा। पत्रिका स्वास्थ्य आ दीर्घायु रहे इहे कामना बा।\nडॉ० रंजन विकास, सह-संचालक ‘भोजपुरी साहित्यांगन’, पटना\nपास बोलावे गाँव रे आपन\nHum BhojpuriaNovember 15, 20211min8040\nजिनगी के दुपहरिया खोजे जब-जब शीतल छाँव रे\nपास बोलावे गाँव रे आपन, पास बोलावे गाँव रे।\nगाँव के माटी, माई जइसन\nखींचे अपना ओरिया\nहर रस्ता, चौराहा खींचे\nगाँव के बात निराला बाटे, नेह झरे हर ठांव रे।\nपास बोलावे गाँव रे आपन..\nभोर इहाँ के सोना लागे\nसाँझ सेनुरिया दुलहिन जइसन\nकेसर के खुशबू में डूबल बा आपन गाँव-गिराँव रे।\nकचरी, महिया, छेमी, चिउरा\nशहर में कहाँ भेंटाये?\nकांच टिकोरा देख-देख के\nमन तोता ललचाये\nगाँव में अवते याद पड़ेला जाने केतना नाँव रे।\nहर मजहब के लोग साथ में\nजग-परोजन पड़े त सब\nमिल-जुल के पार लगावे\nदुखवा छू-मंतर हो जाला गाँव में पड़ते पाँव रे।\nभारत के जाने के बा तs\nस्वर्ग गाँव में बाटे\nई त ऋषियो-मुनि बतावें\nसुनs संघतिया, गाँव में घुसते, हुलसे मन-लखराँव रे ।\nहिन्दी के कहानी आ उपन्यास पर बनल बा कई गो हिन्दी फिल्म\nHum BhojpuriaNovember 15, 20211min2710\nलेखक: मनोज भावुक\nहर साल 14 सितंबर के हमनी के मातृभाषा हिन्दी के सम्मान में हिन्दी दिवस मनावेनी जा। हिन्दी एगो सेतु भाषा भी ह, दू अलग अलग लोक भाषा के बोलनिहार के बीच संवाद खातिर। हालांकि हिन्दी के एह उपयोगिता पर बार बार विदेशी भाषा अंग्रेजी के प्रहार होत रहल बा लेकिन तबो हिन्दी आपन दमखम बनवले बिया आ धीरे धीरे विदेश में भी आपन असर देखा रहल बिया। कवनो भी भाषा के दोसरा क्षेत्र में भी लोकप्रिय करे में ओकरा सिनेमा के बड़ जोगदान रहेला। हिन्दी के विदेशन में बढ़त लोकप्रियता के एगो कारण हिन्दी सिनेमा भी बा। बहुते लोग हिन्दी एह से सीखेला कि उ इहाँ बनल सुंदर फिल्मन के देख सके, ओकर सही ढंग से आनंद ले सके। रउआ ई त जानते होखब कि राज कपूर के एक टाइम में विदेशन में बहुत फैन रहलें। बाद के हिन्दी फिल्म के सुपरस्टार लोग के साथे भी अइसन रहल बा। अब जइसे शाहरुख खान के फैन मिडल ईस्ट में बहुत बाड़ें, उहाँ शाहरुख के फिल्म बड़ा चाव से देखल जाला। दक्षिण भारत के फिल्मन में जे तरे उहाँ के साहित्य के महान कृति के रूपांतरण भइल बा, ओह तरे हिन्दी फिल्मन में त नइखे भइल। बाकिर अइसनो नइखे कि साफे नइखे भइल। हिन्दी सिनेमा में भी कइगो फिल्मन के कहानी हिन्दी साहित्य के बड़ उपन्यास भा कहानी से लिहल गइल बा। हालांकि अंग्रेजी आ दूसर कवनो भाषा में लिखल उपन्यास अउरी कहानी पर हिन्दी में ज्यादा फिलिम बनल बा, बजाय हिन्दी के। अब एकरा के दुर्भाग्य कह लीं भा विडंबना। एगो बड़ हिन्दी सिनेमा के आलोचक अपना रिपोर्ट में लिखले रहलें कि एह घरी के अधिकांश हिन्दी फिल्म निर्देशक अगर कवनो साहित्य पढेलें त उ अंग्रेजी, स्पैनिश भा दोसर भाषा के होला, हिन्दी साहित्य के उ लोग पूछबो ना करेला। कहे के माने बा फिलिम बनावे के बा हिन्दी में, रोटी कमाए के बा एही से बाकिर साहित्य पढ़ल जाई विदेशी। रउआ लोग के ई जान के बड़ा हैरत होई कि अधिकतर हिन्दी सिनेमा के स्क्रिप्ट अंग्रेजी में लिखाला। अगर संवाद भी लिखल जाला त उ रोमन लिपि में होला। कहे के माने कि कुछ अपवाद के छोड़ दीं त निर्देशक से लेके कलाकार ले हिन्दी सिनेमा से आपन कला अउरी पेट के भूख मिटावता बाकिर हिन्दी भाषा से ओकरा कवनो लसी-धागा नइखे रखे के। का बताईं, ई तथ्य जान के कई बार बहुत दुख होला।\nहम टीवी उद्योग में लगभग डेढ़ दशक से बानी। एक बार एगो टीवी चैनल के घटना बतावsतानी। एगो निर्माता अपना सहायक के साथे आपन सीरियल के प्रोजेक्ट लेके चैनल के दफ्तर गइलें। उहाँ शानदार एसी रूम में एगो अंग्रेजी दां मेम बइठल रहली, उमीर लगभिग निर्माता के बेटी के बराबर होई, माने 25 से 30 के बीच में। उहे कहानी सुन के आपन हामी भरती त बात आगे बढ़ित। कहानी के नैरेशन भइल, ओकरा बाद उ अंग्रेजिए में पुछली कि एकर ओरिजनल लेखक के ह। निर्माता कहलें प्रेमचंद। उ कहली कि कहानी त हमरा अच्छा लागल ह बाकिर हमनी के ओरिजनल राइटर से भी एक बार मीटिंग कइल चाहतानी जा। इस सुन के बेचारु निर्माता के त जोर के हंसी आइल बाकिर उ अपना के रोक लिहलें आ कहलें कि मैडम हम एक बार मीटिंग फिक्स करे के कोशिश करब, आ बाहर चल अइलें। बाहर आवते उ ठठा के हँसले। उनके सहायक पुछलस, काहें ना कहनी हँ कि प्रेमचंद से मिले के बा त उपरे चल जा, उहाँ फुरसत में भेंटा जइहें।\nतs, ई कुल्ह हाल चाल बा एह बेरा के हिन्दी सिनेमा के रोटी खा रहल लोग के। खैर, हम रउआ के कुछ अइसन फिल्मन के नाम बताएब जवन हिन्दी के उत्कृष्ट कृति पर बनल बाटे। प्रेमचंद पर बात भइल ह त उनकरे सबसे प्रसिद्ध उपन्यास गोदान पर साल 1963 में फिल्म गोदान बनल रहे, राजकुमार और कामिनी कौशल ओह में मुख्य भूमिका में रहे लोग। एही फिल्म में गीतकार अंजान अपना करियर के शुरुआती हिट गीत लिखले रहलें। फिल्म बड़ा सुंदर बनल रहे आ लोग अभिनो एकरा के पसंद करेला। प्रेमचंद के ही लोकप्रिय उपन्यास गबन पर 1966 में ‘गबन’ नाम से फिल्म बनल जे में सुनील दत्त अउरी साधना रहे लोग। ई फिल्म कृष्ण चोपड़ा आ ऋषिकेश मुखर्जी मिल के निर्देशित कइले रहे लोग। प्रेमचंद के कहानी ‘शतरंज के खिलाड़ी’ पर एही नाम से फिल्म भी बनल 1977 में। एकर निर्देशक महान निर्देशक सत्यजीत रे रहलें। एह फिल्म के ओ साल के सर्वश्रेष्ठ फिल्म के श्रेणी में राष्ट्रीय पुरस्कार मिलल। सत्यजीत रे पर प्रेमचंद के रचना संसार के बहुत असर रहे। उ ओम पूरी अउरी स्मिता पाटील के ले के फिल्म सद्गति बनवलें। ई फिल्म भी प्रेमचंद के एही नाम के कहानी पर आधारित रहे।\nभीष्म साहनी के हिन्दी सिनेमा से एगो रिश्ता रहे, हालांकि हिन्दी सिनेमा से ना जुडलें बाकिर उनके भाई बलराज साहनी हिन्दी के एगो प्रतिष्ठित अउरी सफलतम कलाकार मानल जालें। भीष्म साहनी के कई गो नाटक के राष्ट्रीय नाट्य विद्यालय में प्रस्तुति भइल। उनके लिखल स्क्रीनप्ले पर चर्चित टीवी शो तमस बनल। भगवती चरण वर्मा के लिखल चित्रलेखा हिन्दी के बड़ उपन्यास ह, ओ पर किदार शर्मा 1941 अउरी 1964 में दू बार हिन्दी फिल्म बनवलें अउरी दुनू सफल भइल। फणीश्वर नाथ रेणू के हिन्दी साहित्य में एगो बड़ साहित्यकार के दर्जा मिलल बा। उनके लिखल कहानी मारे गए गुलफाम पर आधारित फिल्म तीसरी कसम बनल जवन हिन्दी सिनेमा के क्लासिक फिल्म मानल जाले। एह फिल्म के निर्माता गीतकार शैलेन्द्र रहलें। 1978 के सफलतम फिल्म में से एक ‘पति पत्नी और वो; कमलेश्वर के लिखल कहानी पर रहे। उहे एह फिल्म के स्क्रीनप्ले भी लिखलें।\nअउर भी कई गो बड़ फिल्मन के नाम बा जवन हिन्दी साहित्य के बड़ कृतियन पर बनल बा।\nईंटा क जबाब पत्थर\nHum BhojpuriaNovember 15, 20211min2720\nएही धरती का कवनो कोना में एगो देस रहे। ओह् देस में एगो नगर रहे — तमाम छोट-बड़ मकान-दोकान से भरल-पूरल। आ ओही मकानन-दोकानन का बीच से बहत रहे एगो उदास नदी। कुछ आबादी नदी के एह् पार। कुछ ओह पार।\nनगर का ओह पार वाला हिस्सा में एगो परम पावन इमारत रहे। ओह इमारत में वइसे तs रोजे कुछ लोगन कs आवा-जाही रहे बाकिर हर हफ्ता जुमा (शुक्रवार) का दीने उहंवां एकही किसिम के भेसभूसा वालन क भीड़-भाड़ खास तौर पर दिखाई देव।\nएह इमारत कs- जहवां जुटे वालन में एकहू औरत जात कब्बो ना लउके- सबसे बड़का अदिमी के उनकर समर्थक लोग ‘मौलाना’ कहि के पुकारत रहे।\nसंजोग से नदी के एह पार भी एगो परम पावन इमारत मौजूद रहे — तनी भिन्न किसिम कs ! बाकिर उहंवां जुमा के ना, अकसरहा मंगर आ सनीचर का दिने लोग जुटत रहलन- एके लेखा भेसभूसा में ना, मनचाहा भेसभूसा में! आ खलिसा नरे ना, नारी लोग भी !\nएह इमारत क सबसे पूजनीय अदिमी के केहू ‘स्वामी जी’ तs केहू ‘महातमा जी’ कहि के पुकारत रहे।\nओही नगर में एगो ढींठ परिंदो क वजूद रहे। ओह परिंदा के जेतना मनोरंजक एह इमारत का भीतर होखे वाला प्रवचन लागत रहे, ओतने मजेदार ओह इमारत का भीतर होखे वाला प्रवचन ! जब-जब ओकरा के मन बहलावे कs कवनो दोसर जोगाड़ ना भेंटाव, ऊ कब्बो एह पार वाली इमारत पर जाके बइठि जाव, कब्बो ओह पार वाली इमारत पर …\nएक दिन क बाति हs । परिंदा जसहीं ओह पार वाली इमारत के छरदेवाली पर जाके बइठल, मौलाना साहेब क गूंजत आवाज ओकरा कान में परल — ” हजरात ! हमारा मज़हब सबसे महान है … इंशाअल्लाह एक दिन सारी कायनात में सिर्फ़ हमीं होंगे … ग़ैर मज़हब वाले इन दिनों ख़ुद ब ख़ुद हमारे मज़हब की तरफ़ खींचे चले आ रहे हैं … कुछ दिनों पहले हमें पंजाब में एक बंदा मिला जिसने हाल ही में इस्लाम अपनाया था … जब मैंने उससे इसकी वज़ह जानना चाहा, तो उसने बताया कि उसकी जवान बहन मर गई थी … जब चिता पर उसे जलाया जा रहा था, तो यह देखकर उसे बड़ी शर्मिंदगी महसूस हुई कि कफ़न के जलते ही उसकी बहन का जवान जिस्म नंगा हो गया और आस-पास खड़े लोग उसे फटी आंखों से निहार रहे थे… इसलिए उसने वहीं तय कर लिया कि ऐसे बकवास धर्म से आइंदा कोई वास्ता नहीं रक्खेगा जिसमें पर्दानशीं बहन-बेटियों की लाशें इस शर्मनाक तरीके से जलायी जाती हों.”\nभोजपुरी मातृभासाई अस्मिता के खोज\nHum BhojpuriaNovember 15, 20211min2830\nप्रो. (डॉ.) जयकान्त सिंह ‘जय‘\n‘ भाषा ‘ के ‘ भासा ‘ लिखल देख के बिदकी जन। भोजपुरी के उचारन के दिसाईं इहे सही बा। भोजपुरी में भाषा के भासा बोलल आ लिखल जाला। काहे कि ई बैदिक परम्परा से आइल देसी प्राकृत भासा ह। प्राकृत मतलब बोले भा उचारे के प्रकृति आ प्रवृत्ति के हिसाब से लिखाए वाली ना, लिखाए वाला भासा। कवनो भासा में लिंगो ओह भासा-भासी जनसमूह के बेवहार से तय होला जइसे-संस्कृत के पुलिंग ‘आत्मा’ हिन्दी में स्त्रीलिंग हो जाला। हिन्दी के स्त्रीलिंग ‘चर्चा’ आ ‘धारा’ उर्दू में पुलिंग हो जाला। खैर, इहाँ बात होत रहल ह भाषा आ भासा के, त ऋग्बेद के 7/7/4 आ 8/23/5 में ‘अभिख्या भासा बृहदा ‘ क के प्रयोग भइल बा आ भाषा चाहे भासा ‘ भाष् ‘ चाहे ‘ भास् ‘ धातु से बनल बा। जवना के अर्थ होला- ब्यक्त वाक् मतलब समुझे-बूझे जोग बोलल। संस्कृतो में लिखल बा कि ‘ भास् व्यक्तायां वाचि।’ एह से भोजपुरी में भाषा के भासा चली। अइसहूं भोजपुरी के उचारन में अकसरहाँ जुड़वा ब्यंजन के बेवहार ना होला चाहे होइबो करेला त संस्कृत आ हिन्दी के प्रभाव से होला, ओही तरह से भोजपुरी में ण, श आ ष के जगे न, स आ ख के उचारन होला। जवना के बारे में आगे बात राखल जाई। अबहीं असली मुद्दा मातृभासा के बा।\nभोजपुरी हमार मातृभासा ह, मात्र भासा ना ह। मातृभासा मतलब हमरा आ हमरा मतारी द्वारा अपनावल हमरा पैतृक परिवार आ पड़ोस के कम से कम तीन-चार पीढ़ी के पारंपरिक संस्कार-पारिवारिक बेवहार के भासा। हमरा जिनगी के ऊ पहिल भासा,जवन हम अपना मतारी के गर्भ में पलात-पोसात छठे-सतवाँ महीना से सुभद्रा के अभिमन्यु जइसन महसूसे लगनीं आ जनम लिहला के बाद मतारी आ परिवार-पड़ोस के गोदी में तुतरात ‘तूती’ के रूप में पाके अबोध से सबोध भइनीं। सबोध भइला के बाद जिनगी के ओही पहिल भासा के जरिए आगे के जीवन सुखमय जीये खातिर आउर-आउर भासा के सिखनीं, पढ़नीं, लिखनीं आ अपनवनीं। एह तरह से बाद के अरजल हर उपयोगी भासा के मातृभासा भइल हमार भोजपुरी। एह तरह से हमरा खातिर भोजपुरी भासा हमरा अरजल हिन्दी, संस्कृत, अंगरेजी आदि हर भासा के मातृभासा बा।\nसाँच कहीं त पुरान भारतीय वाङ्मय में ‘ मातृभासा ‘ जइसन कवनो सब्द नइखे। ई अंगरेजी का ‘मदरटंग’ के हिन्दी अनुबाद ह। ऋग्वेद का एगो ऋचा में कहल गइल बा – ‘ इला सरस्वती मही तिस्त्रो देवीर्मयोभुव:। ‘ पच्छिम के बिद्वान एकर अंगरेजी में उल्था कइलें – ‘ वन शुड रेस्पेक्ट हिज मदरलैंड, हिज कल्चर एंड हिज मदरटंग, बिकौज दे आर गिभर्स ऑफ हैप्पिनेस।’ ( One should respect his motherland, his culture and his mothertongue, because they are givers of happiness.\nएह अनुबाद में ‘ सरस्वती ‘ मतलब ‘ बानी ‘ खातिर ‘ मदरटंग ‘ माने मातृभासा सब्द के पहिला बेर प्रयोग भइल। बच्चा का मतारी के भासा के मातृभासा कहल गइल। जवना से कई गो सवाल खड़ा हो गइल; जइसे- जदि बच्चा के जनम देते ओकरा मतारी के मृत्यु हो जाए तब ओह बच्चा के मातृभासा का होई?, बच्चा का मतारी के मातृभासा ओकरा बिआह के पहिले ससुरार का परम्परागत पारिवारिक भासा से अलग होखी तब ओह बच्चा के मातृभासा का होई? आदि। तब पच्छिम के भासाविद् लोग कहल कि बच्चा के मतारी, बाप सहित ओकरा परिवार आ पड़ोस के परम्परागत बेवहारिक बोली भा भासा के ही ओह बच्चा के पहिल भासा, निज भासा, स्वभासा भा मातृभासा कहल जाई। जवना में ऊ बच्चा तुतरात अबोध से सबोध होखी आ ओही सीखल-अरजल पहिल पारिवारिक भासा के माध्यम से जीवन-जगत से जुड़ल जानकारी अउर दोसर भासा सबके बोले, पढ़े आ लिखे के काबिल बनेला। एह से ओह बच्चा के उहे परम्परागत पारिवारिक भासा ओकर मातृभासा कहाई। एकर पच्छिम के बिद्वान लोग अंगरेजी में कहल- ” द टर्म ‘ मदरटंग ‘ शुड बी इंटरप्रेटेड टू मीन दैट इज दि लैंग्वेज ऑफ वन्स मदर। इन सम पैटर्नल सोसाइटीज, दि वाइफ मूव्स इन विथ द हस्बैंड एंड दस मेय हैव ए डिफरेंट फर्स्ट लैंग्वेज, ऑर डायलेक्ट, दैन द लोकल लैंग्वेज ऑफ द हस्बैंड, येट देयर चिल्ड्रेन यूजुअली वनली एस्पीक देयर लोकल लैंग्वेज। ऑनली ए फ्यू विल लर्न टू एस्पीक मदर्स लैंग्वेज लाइक नैटिव्स। मदर इन दिस कन्टेक्स्ट प्रोबेब्ली ओरिजनेटेड फ्रौम द डिफिनिशन ऑफ मदर एज सोर्स, ऑर ओरिजिन; एज इन मदर कन्ट्री ऑर लैंड।—— इन द वर्डिंग ऑफ द कोस्चन ऑन मदरटंग, द एक्सप्रेसन ‘ एट होम ‘ वाज एडेड टू एस्पेसिफाई द कान्टेक्स्ट इन विथ द इंडिविजुअल लर्न्ड द लैंग्वेज।”


जरुरी सूचना – Anjoria\nअक्टूबर 11, 2010 अँजोरिया\nकुछ तकनीकि कारन से अँजोरिया वेबसाइट के नया सर्वर पर ले जाये के पड़ल ह. एहसे कुछ पन्ना अबही शायद ना खुल पावे. काल्हु का बाद जवन पाठक आपन टिप्पणी दिहले रहुवन उहो गायब हो चुकल बा. संजोग कहीं कि काल्हुवे साइट के बैकअप लिहले रहुवीं एहसे नया सर्वर पर साइट फेर से खड़ा करे में बेसी दिक्कत ना आइल ह.\nतबो आजु कुछ देर ले राउर प्रिय अँजोरिया साइट ना खुल पावत रहे एह असुविधा खातिर हम क्षमा चाहब. साइट के फेर से दुरुस्त कर देबे में लागल बानी,\nOne thought on “जरुरी सूचना”\nअक्टूबर 12, 2010 को 9:25 पूर्वाह्न पर\nनमस्कार सर जी ,\nवेबसाइट खुल गइल एह खातिर धन्यवाद !हम त कहीं कि पता न का हो गइल .लेकिन नवरात्र चालत बाटे ,माई के कृपा जेकरा ऊपर होखेला ओकर काम न रुके .\n“माई के महिमा अपार बा !\nइनके से सबके उद्धार बा !!”


औरतन के बस देखावटी गुड़िया मत समुझल जाव – गुंजन पन्त – Anjoria\nसिनेमा भोजपुरी के अदाकारा गुंजन पन्त एह घरी बहुते नाराज लउकत बाड़ी. उनुका तकलीफ एह बात के बा कि फिलिमन में जवना तरह से अभिनेत्रियन के परोसल जात बा से सरासर गलत बा. कहली कि ठीक बा कि आपन देश मरद प्रधान ह बाकिर इहो साँच ह कि औरत बिना सृष्टि ना बनीत. औरत एह समाज में अहम भूमिका निभावेले. नारी बिना मरदन के अस्तित्वे नइखे तबहियो पता ना काहे फिलिमन में औरतन के बस शोपीस बना के राखल जाला. सिर्फ गाना आ रोमांटिक सीने में ओह लोग के देखावल जाला. गुंजन पन्त अइसनका फिलिमन से सहमत नइखी.\nउनुका एह बात के खुशी बा कि ऊ “लक्ष्मण रेखा” आ “कोठा” जइसन नारी प्रधान फिलिमन में नायिका बनली. जल्दिए रिलीज होखे जात “कोठा” में गुंजन पंत के किरदार एगो प्रेस रिपोर्टर के बा. एह फिलिम में कोठा पर रहे वाली औरतन के जिनिगी के दरद परोसल गइल बा. ओकनी के हक आ इज्जत के लड़ाई देखावल गइल बा.\nबाबा का दालान इंटरटेनमेंट के बैनर में बनल फिलिम “कोठा” के निर्देशक मनोज श्रीपति हउवें आ मुख्य भूमिका में गुंजन पन्त क साथे पवन झा, रिंकू घोष आ संजय पाण्डेय बाड़न.\nडिमांड में विक्रान्त सिंह


विनय आनन्द बनलन रानी चटर्जी के साँवरिया – Anjoria\nमार्च 19, 2010 फिल्म, भोजपुरी, रानी चटर्जी, विनय आनन्द\nचार्मिंग स्टार आ भोजपुरी सिनेमा के सुपर स्टार विनय आनन्द आ हॉट एंड हिट एक्ट्रेस रानी चटर्जी के जोड़ी भोजपुरी फिल्म साँवरिया आई लव यू में देखे के मिली. जितेश दूबे के प्रस्तुति आ निर्माता शंभू पाण्डे आ सीबी त्रिपाठी के एह फिल्म के निर्देशन रामपाल सिंह कर रहल बाड़े. एह फिल्म में विनय आनन्द आ रानी चटर्जी का अलावा फिल्म बृजवा से चर्चा में आइल दीपक दूबे, दिव्या द्विवेदी, गौरव घई, आ अवधेश मिश्रा के मुख्य भूमिका बा.\nकमाल के एक्शन आ रोमांस से भरल एह फिल्म साँवरिया आई लव यू में विनय आनन्द आ रानी चटर्जी के जोड़ी देखेवालन के बहुते पसन्द आई. हालही में अपना फिल्म दामिनी के शूटिंग से लवटि के सीधे बनारस चहुँपलन जहाँ साँवरिया आई लव यू के शूटिंग का बाद ऊ बनारसे में अपना दोसर फिल्म ननिहाल के शूटिंग करीहन. ननिहाल में विनय के नायिका बाड़ी मोनालिसा.\nसाँवरिया आई लव यू के गीतन के कोरियोग्राफी विनय आनन्द के पत्नी ज्योति आनन्द कइले बाड़ी. फिल्म में ज्योति विनय के प्रेम के पाठ पढ़ावत नजर अइहें.


टटका खबर (मंगल,6अक्टूबर 2015) – टटका खबर\nदिल्ली आइल जर्मनी के चांसलर एंजेला मर्केल आ भारत के पीेएम नरेंद्र मोदी का बीच बातचीत का बाद दुनू देश का बीच 18 गो सहमति पत्र पत दस्तखत भइल. 10वीं सदी के एगो दुर्गा मूर्ति जवन जर्मनी चल गइल रहुवे ओकरा के सोमार का दिने जर्मन चांसलर एंजेला मर्केल भारत के वापस सँउप दिहली जवना ला पीएम मोदी उनुकर शुक्रिया अदा कइलन.\nभाजपा के कहना बा कि यूपी सरकार दादरी के बिसाहड़ा में आपन जिम्मेदारी ना निभा सकला के खुन्नस मामिला के राजनीतिक बयानबाजी क के निकालत बिया आ मामिला के फिरकावाराना रुप दीहल जा रहल बा.\nउत्तर प्रदेश के कैबिनेट मंत्री आजम खां दादरी हत्याकांड का बारे में संयुक्त राष्ट्रसंघ में शिकायत करे के बात कहतारें. उनुकर अपने सरकार कानून व्यवस्था के पालन ना कर सकल बाकिर ऊ देश के बेइज्जति करे खातिर मामिला के अंतर्राष्ट्रीयकरण करे के देशद्रोह करत बाड़न.\nमुस्लिम राजनीति करे वाला ओवैसी के गोल एआईएमआईएम बिहार विधानसभा खातिर महज छह गो सीट पर लड़त बिया बाकिर ओकरा दहशत से महागठबन्हन परेशान हो गइल बा काहे कि ओकरा लागत बा कि ओकर मुस्लिम वोट बैंक एह चलते छितरा जाई आ राजग फायदा में रही. ओवैसी के कहना बा कि लालू के समधी मुलायम सिंह के सपा दू सौ सीट से लड़त बिया त ओकर कवनो चरचा नइखे होखत.\nवाराणसी में हिन्दू साधु संतन पर लाठी चार्ज का खिलाफ निकालल गइल प्रतिकार यात्रा पर पुलिस ज्यादती का बाद शहर में बवाल मच गइल आ पुलिस थोड़ देर ला वाराणसी के चार गो थाना इलाकन में कर्फ्यू लगा दिहलसि. पुलिस के लाठी चार्ज से बहुते लोग घवाहिल भइल बा. पुलिसो के छह आदमी घवाहिल भइल बाड़ें.\nचंदौली जिला के सकलडीहा इलाका के पीथापुर गांव में खेत में काम करत दू गो किसान खेत में गिरल हाई टेंशन तार का चपेटा में आ के बिजली के करंट से मर गइलें.\nबिहार चुनाव में परचा भरत घरी दीहल शपथ पत्र का हिसाब से लालू के छोटका बेटा तेजस्वी अपना बड़ भाई तेजप्रताप से एक साल बड़ बतावल गइल बाड़े. तेजस्वी के कहना बा कि तेजप्रताप के उमिर वोटर कार्ड पर गलत दीहला का चलते एह तरह के शपथ पत्र देबे के पड़ल बा. तेज प्रताप सोमार का दिने वैशाली जिला के महुआ सीट से आपन परचा भरलन.\nभाजपा के कहना बा कि राज्य के मुख्यमंत्री अखिलेश यादव के सहायता राशि देबे में भेदभाव ना करे के चाहीं. दादरी कांड में सरकार का तरफ से पैंतालीस लाख रुपिया के सहायता के एलान भइल बा.\nइलाहाबाद उच्च न्यायालय सोमार का दिने माध्यमिक शिक्षा सेवा चयन बोर्ड के अध्यक्ष सनिल कुमार के नियुक्ति के गैरकानूनी बता दिहलसि आ कहलसि कि एह बहाली खातिर जरूरी कानूनी राह पर ना चलल गइल.\nभोजपुरी इलाका के बड़हन पर्वन में आवे वाला जिउतिया सोमार का दिने मनावल गइल आ महतारी अपना बाल बच्चन के कुशलता ला एह व्रत के कइली. अब बहुत लोग अपना बेटियो खातिर जिउतिया करे लागल बा जवना के सराहल जात बा. बेटा भा बेटी में कवनो तरह के भेदभाव ना होखे के चाहीं.\nराजद अध्यक्ष लालू प्रसाद का खिलाफ मुजफ्फरपुर जिला के एगो अदालत में मुकदमा दर्ज करावल गइल बा जवना में लालू के बयान कि हिन्दुओ लोग गोमांस खाला का खिलाफ शिकायत कइल गइल बा.\nसुप्रीम कोर्ट सोमार का दिने जम्मू कश्मीर उच्च न्यायालय के तीन जज के पीठ बनावे के निर्देश दिहलसि जे देखो कि राज्य में गोवध पर रोक लगावे वाला कानून सही बा कि ना. ओहिजा पिछला डेढ़ सौ साल से गोवध पर प्रतिबंध बा बाकिर सेकूलर राजनीति के चढ़वला से एह रोक के हटावे के मांग कइल जाए लागल बा. ओने भाजपा नेता सुशील मोदी के कहना बा कि अगर बिहार में एनडीए के सरकार बनल त बिहार में गोवध पर रोक लगा दीहल जाई जबकि एह तरह के रोक बिहार समेत देश के अनेके राज्य में पहिलही से लागू बा. अलग बात बा कि प्रशासन के लापरवाही से गोवध के कारोबार बदस्तूर चलत आइल बा.\nअपने समय के मशहूर अभिनेता शशि कपूर के सोमार का दिने मुंबई में 6वां जागरण फिल्म समारोह में ‘लाइफटाइम एचीवमेंट’ पुरस्कार से नवाजल गइल.\nनकली कीटनाशक खरीद मामिला में शामिल रहला का आरोप में पंजाब के कृषि निदेशक मंगल सिंह गिरफ्तार. ई नकली कीटनाशक कपास के किसानन के बेचल गइल रहुवे.\nआजु सोमार के सबेरे जम्मू कश्मीर के कुपवाड़ा जिला में सुरक्षा बल आ आतंकियन के मुठभेड़ में एगो आतंकी के मार गिरावल गइल. एह मुठभेड़ में चार गो जवानो शहीद हो गइले.\nहिन्दू पर्व आ उत्सवन के विरोध करे के सेकूलरी परंपरा के पालन करत एन दीवाली आ दशहरा का बीच सुप्रीम अदालत में मामिला उठावल गइल बा कि एह त्योहारन का मौका पर पटाखा फोड़े पर रोक लगा दीहल जाव. आ एह तरह के हिन्दू विरोधी गतिविधि में कुछ कानूनचीओ लोग घुस आइल बा. हिन्दू लोग अगर समय पर ना चेतल त एहिजा ओह लोग के जीवन नरक बनावे के पूरा साजिश चलत बा.\nअमेरिकी ब्याज दर में बढ़ोतरी होखे के अनेसा खतम होखते आजु रुपिया के दाम में डालर का मुकाबले मजबूती आ गइल आ रुपिया पिछला सात महीना के सबले बढ़िया दर हर डॉलर ला 65.28 रुपिया पर बंद भइल.\nदेश के शेयरो बाजार में सोमवार का दिने तेजी बनल रहल आ सेंसेक्स 565 अंक चढ़ के आ निफ्टी 168 अंक चढ़ के बंद भइल.\nदेशव्‍यापी बेमियादी ट्रक हडताल पाँच दिन बाद सोमार के खतम कर दीहल गइल. फैसला नई दिल्‍ली में परिवहन मंत्री नितिन गडकरी के साथ बइठक का बाद लीहल गइल.\nकटक में होखत बीसबीसा मैच में भारत के सगरी खिलाड़ी महज 92 रन पर ढेर हो गइलें. बाद में खेले उतरल दक्खिन अफ्रीका भारत के छह विकेट से हरा के बीसबीसा सीरीज पर कब्जा जमा लिहलसि. तीन मैच में से दू गो मैच जीत लिहले बिया दक्खिन अफ्रीका के टीम.\nहरारे एकदिना मैच में सोमार का दिने पाकिस्तान7विकेट से जिम्बाब्वे के हरा दिहलसि.\nपिछला 24 घंटा में रुस के हवाई हमला से इस्लामिक स्टेट के नौ गो ठिकाना के बरबाद कर दिहल गइला के जानकारी रूस के रक्षा मंत्रालय का तरफ से जारी भइल बा.\nग्वाटेमाला में पिछला दिने जमीन धसकला के हादसा में मरे वालन के गिनिती सौ के पार हो गइल बा.\nTags: News in Bhojpuri, खबर भोजपुरी में, गोमांस, गोवध, जर्मन चांसलर एंजेला मर्केल, टटका खबर


भोजपुरी में पढ़ें - कोरोना का बिगाड़ ली चट्टी के चाय के?, Bhojpuri special covid 19 corona effect on tea stall the chai khomacha thela\nकोरोना के असर तनी कम होते शहर के टपरी चले लगली सन. एकरा में कवनो मुश्किलो ना रहल हा. जहां गिलास चलत रहल हा, अब ओइजा डिस्पोज़ेबल कप अऊरी चुक्का (कुल्हड़) चले लागल बा. जनधन योजना में पहिलहीं गरीब-गुरबा के बैंक एकाउंट खुलि गईल रहल हा. अब डिजिटल पेमेंट के उपाइ भी निकल गइल बा. से चाय वाला दुकानदार भी कई कई गो तख्ती लगा के ओह पर बनल क्यूआर के स्केन कइ के पइसा देबे के कहत बाड़े. हं, ई दिक्कति जरूर भईल बा कि कर्जा उठाइके काम करे वाला बहुते दुकानदार अपना घरे गईले त लौटल नईखन. बाकिर जे लवटि आईल बा, ओकरा के सरकारी कर्जा भी मिलत बा. केंद्र के शहरी अऊर आवास मंत्रालय एह लोगन के 10 हजार रुपया तक के कर्जा देत बा. एसे दोकानदार लोगनि के तनी राहत मिलल बा. बतावल जाला कि अइसन दोकानदार प्राइवेट लोगनि से 100 पर एक रुपया रोजना के दर से कर्जा लेके काम करे ला. अब जेकरा के सरकारी कर्जा मिलि जाई, ओकरा के आराम त रहबे करी.\nचाय प बतकही


जांच चलत रहेला आ घपला होत रहेला | Anjoria's Weblog\nआजुकाल रोज सरकार के ओर से एगो आश्वासन दिहल जाला – अगर कहीं गलती भइल होखी त ओकर जांच होई. जांच चलत रहेला, नतीजा कबहुओं सामने ना आवे. जेतना गलत काम होला सबके शुरुआत जांच से होला आ खत्म ई नतीजा से होला कि कवनो गलती नइखे भइल. सरकारी धन के कवनो दुरुपयोग नइखे भइल, भा खाली कुछ मामूली नियम के चाहे कहीं प्रक्रिया के उल्लंघन भइल बा. प्रक्रियो में सरकार के मंशा ठीके रहे. सम्बन्धित मंत्री, अफसर आदि के इरादा खराब ना रहे. काम तेज गति से पूरा करे खातिर आ बजट के प्रोपर उपयोग करे खातिर ई सब चले ला. जांच एजेन्सीज के काम ह जांच कइल आ सरकार के काम ह विकास के काम के तेजी से पूरा कइल. मार्च में त करोड़ो अरबों रुपया के सरकार अलग अलग संस्था के दे के लेप्स होखे से बचा लेले आ धीरे धीरे जांच चलत रहे ला.\nसरकार हर जांच के बाद कहेले कि जे दोष कइले बा लोग ऊ लोगन के छोड़ल ना जाई. दोषी के सजा जरूर मिली. सरकारी धन वसूलल जाई. लेकिन कुछ होला ना. कई बेर जांच के बाद रिपोर्ट के बारे में अफसर भा मंत्री कह देला – हम त अबे जोईन कइले बानी ई हमरा आवे से पहिले के मामला ह. जियादा होशियार मंत्री-अफसर कहेले – मामला के बारे में हमरा त मालूमे ना रहे ई त आप बतवनी हं त पता चलल. अबहींए चेक करऽ तानी. दोषी बांची ना. मगर दोषी बच जाला. जे बेसी खुर्राट होला ऊ पहिलका सरकार पर दोष मढ़ देला आ जनता के धन्यवाद दे देला कि ऊ ओइसन नकारा सरकार के उखाड़ के बिग दिहलस. जांच चलत रहेला. सरकारो चलत रहेले. घपला, घोटाला, भ्रष्टाचारो चलत रहेला. सरकार कड़ा कदम उठावे के घोषणा करेले. कठोर निर्णय लेवे के किरिया खाले. ज्यादा कहला पर सरकार विदेशी हाथ होखे के गीत गावे लागे ले. सरकार कहेले कि कुछ देश में अस्थिरता पैदा करे के चाहऽतारे सन, हम एकनी के सफल ना होखे देब. जांच से जांच एजेन्सी व मीडिया के फायदा होला. जांच रिपोर्ट लीक क के मीडिया टी आर पी आ पत्रिका के बिक्री बढ़ा लेला. जांच जारी रहेला अउर भ्रष्टाचारो जारी रहेला. घोटालो जारी रहेला आ घपलो जारी रहेला. ई जान जाईं कि जांच आ घपला में उहे सम्बंध बा जे फूल आ ओकर सुंदरता में बा. काहे कि जे घपला ना होई त जांच कवन बात के आ जब जांचे ना होई त घपला के स्टैंडर गिर जाई.